title: Immortus

text: Hän voi suorittaa teleportaation niin halutessaan, luultavasti käyttäen apunaan teknologiaansa. Hän on erään kerran muuttanut elävän olennon protoplasmaksi ja jälleen takaisin kokonaisuudeksi myöhemmin. Varsinkin Limbossa, valtakunnassaan hän kykenee muokkaamaan ajan suhteellista nopeutta toisten olentojen ympärillä, muuttamaan menneisyyden tapahtumia tai muuttamaan ajan pituutta joka on kulunut kahden tapahtuman välillä.


title: Immortus

text: Limbo heijastelee täysin Immortuksen mielialoja ja näyttäytyy miltei aina erilaisena. Immortus kykenee myös muokkaamaan mystistäkin alkuperää olevia loitsuja Limbossa, kuten Thorin vasaran lumoukset.


title: Immortus

text: Immortus on mestaristrategikko ja manipuloija. Vaikka jotkin hänen rinnakkaisaikavirtailmentymistään ovat olleet mestarillisia lähitaistelijoita, Immortus itse ei mielellään antaudu fyysiseen taisteluun. Hän käyttää mielellään kätyreitään tai teknologista etuaan lähitaisteluissa. Immortus kykeneekin kutsumaan menneisyyden tai rinnakkaistodellisuuksien sotureita toteuttamaan tahtonsa ja taistelemaan puolestaan.


title: Immortus

text: Immortus omaa myös voimakkaan Ikuisuuskristallin, jolla hänen tiedetään lopettaneen kokonaisten aikavirtojen olemassaolon.


title: Immortus

text: Immortus tekee lyhyen vierailun vuonna 1992 valmistetussa Ryhmä-X:n animaatiosarjassa, episodeissa "Beyond Good and Evil parts 1-4". Jaksojen aikana hän esiintyy pääosin vanhana miehenä Benderinä. Olettevasti hän pyrki välttämään kohtaamisen Tuhon kanssa, koska ei pidä lähitaisteluista.


title: Islannin yliopisto

text: Islannin yliopisto () on Reykjavíkissä sijaitseva valtionyliopisto, joka on perustettu vuonna 1911. Se on Islannin vanhin ja merkittävin korkeakoulu.


title: Islannin yliopisto

text:
Yliopistossa ovat seuraavat tiedekunnat ja laitokset:
Joulukuussa 1994 yleisölle avattu Islannin kansallis- ja yliopistokirjasto sijaitsee Islannin yliopiston kampusalueella.


title: Islannin yliopisto

text: Islannissa on toinen yliopisto Akureyrissa.


title: Putlaus

text: Putlaus (engl. "puddling") on Henry Cortin 1784 kehittämä mellotusmenetelmä, jolla takkiraudasta valmistetaan keittoterästä. Putlausta pidetään Siemens-Martin -prosessin edeltäjänä, ja se oli ensimmäinen tapa tuottaa teollisesti terästä.


title: Putlaus

text: Putlaus tapahtuu oheisen kuvan kaltaisessa hematiitilla vuoratussa putlausuunissa. Sen pohjalle lasketaan masuunista takkirautaa, jota hämmennetään rautakangen avulla. Seokseen sekoitetaan rautamalmia, kuten hematiittia, sekä kalkkia. Samanaikaisesti vasemmassa laidassa olevassa palokammiossa poltetaan liekkiä (usein kivihiiltä tai koksia), ja palokaasut johdetaan seoksen yli; panos ja polttoaine eivät joudu kosketuksiin toistensa kanssa. Tällöin seoksen lämpötila nousee noin 1 500 °C tienoille, ja seos pysyy sulana. Putlauspanokseen voidaan lisätä myös romua lämpökuorman tasapainottamiseksi. Ympäristö on voimakkaasti hapettava, ja rautamalmin ja kalkkikiven oksidit polttavat takkiraudassa olevan ylijäämähiilen pois. Kalkkikivi muodostaa rikin ja fosforin kanssa kuonaa, joka voidaan erottaa panoksesta. Putlauksella saadaan aikaan keittoterästä, ja tyypillinen panoskoko on noin 300 kg. Putlattaessa seoksen sulamispiste kohoaa hiilen palaessa jatkuvasti, ja seoksen saavuttaessa puuromaisen viskositeetin teräs on valmista. Teräs laskettiin noin 40 kg kokoisiksi kuuliksi, jotka edelleen taottiin ja valssattiin lopputuotteiksi.


title: Putlaus

text: Putlaus oli ennen Bessemer-prosessia ainoa teollinen tapa tuottaa terästä. Sen pullonkaulana oli skaalattavuus: putlausuunin kokoa ei voitu kasvattaa, vaan ainoa tapa kapasiteetin lisäämiseen oli rakentaa uusia putlausuuneja. Putlausuuni ei myöskään kyennyt tuottamaan riittävän korkeaa lämpötilaa teräksen pitämiseksi sulassa faasissa. Vasta Siemens-Martin -prosessin keksiminen ratkaisi skaalaus- ja sulatusongelman.


title: Tristan-sointu

text: Tristan-sointu on nuottien F, H, Dis ja Gis muodostama sointu tai laajemmin mikä tahansa sointu, joka muodostuu samoista intervalleista. Soinnun nimi tulee Richard Wagnerin Tristan ja Isolde-oopperasta, jonka ensimmäinen sointu Tristan-sointu on. Se esiintyy myös alkusoiton tahdeissa 6, 10 ja 12, useita kertoja myöhemmin oopperan kuluessa ja myös viimeisen näytöksen alussa. Vaikka sointu on esiintynyt aikaisemmin muun muassa Guillaume de Machautin, Carlo Gesualdon, Johann Sebastian Bachin ja Ludwig van Beethovenin teoksissa, Wagner korosti soinnun merkitystä kirjoittamalla sille pitkän aika-arvon ja antamalla soinnun purkautua kromaattisesti. Tristan-soinnun käyttöä on pidetty isona askeleena perinteisestä tonaliteetista kohti atonaalista musiikkia.


title: Muurahaismies (Eric O’Grady)

text: Eric O'Grady on Marvel-kustantamon sarjakuvissa esiintyvä vakooja, joka näihin aikoihin on ottanut itselleen Henry Pymin Muurahaismies-identiteetin taistellakseen rikollisuutta vastaan. Hahmon loivat Robert Kirkman ja Phil Hester. O'Gradyn ensiesiintyminen tapahtui "Civil War: Choosing Sides"-lehden numerossa 1 (2006).


title: Birmingham Small Arms Company

text: Birmingham Small Arms Company Limited (BSA) on vuonna 1861 perustettu brittiläinen yritys. Yritys valmisti moottoripyöriä, polkupyöriä ja autoja sekä aseita ja sotilastarvikkeita. Nykyään BSA valmistaa urheilun ilma-aseita.


title: Birmingham Small Arms Company

text: 1950-luvulla BSA oli maailman suurin moottoripyörien valmistaja, mutta myyntitappiot ja huonot investoinnit uusiin tuotteisiin yhtiön moottoripyöräyksikössä aiheutti koko yhtiöille taloudellisia ongelmia.


title: Birmingham Small Arms Company

text: Neljätoista aseseppää perusti yrityksen Birminghamissa vuonna 1861. Krimin sota oli ohi ja aseiden kysyntä oli vähentynyt, joten BSA haki muita tuotantoaloja. Yritys aloitti polkupyörien tuotannon 1880-luvulla ja valmisti moottoripyörän prototyypin vuonna 1903. BSA:n ensimmäinen auto valmistettiin vuonna 1907 ja seuraavana vuonna yhtiö myi 150 autoa. Vuonna 1910 BSA osti Daimler Motor Companyn.


title: Birmingham Small Arms Company

text: BSA:n ensimmäiset autot oli suunnitellut E. E. Baguley, joka oli toiminut Ryknieldillä. Niissä oli tavanomaiset nelisylinteriset sivuventtiilimoottorit, joiden sylinteriryhmät oli valettu kahdessa osassa. Iskutilavuudet vaihtelivat 4–4,2 litran välillä. Suurimmassa mallissa oli 5,4-litrainen moottori ja auto oli kopioitu Peking – Pariisi -ralliin osallistuneesta vuoden 1907 Italasta.


title: Birmingham Small Arms Company

text: BSA:n ostettua Daimlerin vuonna 1910 oman malliston valmistus lopetettiin kahden seuraavan vuoden aikana ja korvattiin pienellä, kaksilitraisella ja nelisylinterisellä Knight-moottorilla varustetulla tourer-mallisella Daimlerilla. Siinä oli kolmivaihteinen vaihteisto joka oli rakennettu kierukkavetopyörästön yhteyteen sekä poikittaiset lehtijouset. Autoa valmistettiin myös Stoneleigh-nimisenä Siddeley-Deasyn toimeksiannosta. Nämä autot tunnisti erilaisesta jäähdyttimestä. Tekniset erot olivat suuremmat, sillä Stoneleighissä oli tavanomaisesti sijoitettu vaihteisto sekä Hotchkissin valmistama 1,1-litrainen V2-moottori. Mallin valmistus katkesi vuonna 1915 ja käynnistyi uudelleen vasta 1921 ensimmäisen maailmansodan päätyttyä. Sitä myytiin kohtalaisen hyvin vuoteen 1924 asti.


title: Birmingham Small Arms Company

text: Vuonna 1923 esiteltiin uusi Coventryssa valmistettu Stoneleigh-mallisarja, jossa oli käytetty voimanlähteinä neljä- ja kuusisylinterisiä luistiventtiilimoottoreita. Pienimmän kuusisylinterisen moottorin iskutilavuus oli vain 1,5 litraa. Se erosi Daimlerista vain neljänneselliptisten lehtijoustensa, levypyöriensä ja jäähdyttimensä puolesta. Vuonna 1926 valikoimaan kuului enää 1,9-litrainen malli. BSA-autojen valmistus keskeytyi samana vuonna.


title: Birmingham Small Arms Company

text: Vuoden 1929 Motorcycle Show’ssa kuitenkin esiteltiin uusi malli, joka tuli tällä kertaa jälleen yrityksen Birminghamin tehtaalta. Se oli kolmipyöräinen etuvetoauto, jonka oli suunnitellut F. W. Hulse. Autossa oli kattava sähkövarustus ja yhteenkytketyt jarrut, jotka olivat edessä vetoakselien sisäpäissä. Etupyörillä oli erillisjousitus, joka oli toteutettu kahden poikittaisen lehtijousen avulla. Moottorina oli BSA:n suunnittelema kehitelmä kaksisylinterisestä Hotchkiss-moottorista. Vuonna 1933 esiteltiin 1075-kuutioisella, nelisylinterisellä nestejäähdytetyllä moottorilla varustettu malli. Kolmipyöräautot säilyivät tuotannossa vuoteen 1936 asti. Samaan aikaan tehtiin muutamia nelipyöräisiä muunnelmia; vuonna 1932 valmistettiin kaksisylinterisiä, 1933 nelisylinterisiä.


title: Birmingham Small Arms Company

text: Vuonna 1933 Coventryn tehdas esitteli BSA Ten -mallin, joka oli halpa muunnelma Lanchester Ten -mallista. Moottori oli sivuventtiilinen ja vaihteisto nelinopeuksinen. Korissa oli selviä vaikutteita Hillman Minxistä, ja sen oli valmistanut oxfordilainen Pressed Steel. BSA Ten -mallin valmistus jatkui vuoteen 1936. Sen jättämälle paikalle oli esitelty vuotta aiemmin BSA Six, joka erosi Lanchesterista enää merkkitunnustensa puolesta. Pian yhtiössä kuitenkin päätettiin lopettaa takavetoisten mallien valmistus kokonaan.


title: Birmingham Small Arms Company

text: Birminghamissä alettiin valmistaa nelipyöräistä, etuvetoista Scout-mallia vuonna 1935. Siinä oli nelisylinterinen 1075-kuutioinen moottori. Seuraavana vuonna valikoimaan tuli myös 1,2-litrainen muunnelma ja 1937 pienempi moottori poistui kokonaan valikoimasta. Samalla sisäpuoliset jarrut korvattiin tavanomaisella ratkaisulla ja vaihteenvalitsin siirrettiin kojelautaan.


title: Birmingham Small Arms Company

text: Viimeinen BSA-automalli oli vuoden 1939 Scout Series 6. Siinä oli kolmella runkolaakerilla varustettu 32-hevosvoimainen moottori ja kolminopeuksinen, synkronoimaton vaihteisto. Auton huippunopeus oli yli 110 km/h. BSA:n autonvalmistus loppui toisen maailmansodan syttymiseen.


title: Birmingham Small Arms Company

text: Vuosina 1960–1962 kuitenkin rakennettiin pienen kolmipyöräisen auton prototyyppi nimeltään "Ladybird" (leppäkerttu), jossa oli hyödynnetty 249-kuutioisen Triumph Tigress -skootterin komponentteja. Ajoneuvon sarjavalmistusta ei lopulta aloitettu.


title: Birmingham Small Arms Company

text: Ensimmäisen ja toisen maailmansodan aikana yhtiö palasi aseiden tuotantoon ja valmistus laajeni merkittävästi. BSA tuotti muun muassa kiväärejä ja panoksia, sekä moottoripyöriä ja muita ajoneuvoja sotiin.


title: Birmingham Small Arms Company

text: Vuonna 1951 BSA osti Triumph Motorcycles -yhtiön ja nousi maailman suurimmaksi moottoripyörien valmistajaksi. Vuonna 1957 Raleigh osti BSA:n polkupyörävalmistuksen, mutta TI Cycles of India valmistaa vielä BSA-nimisiä polkupyöriä. Vuonna 1960 BSA myi Daimlerin Jaguarille.


title: Birmingham Small Arms Company

text: 1970-luvulla japanilaiset moottoripyörävalmistajat valtasivat suuren osan markkinoista ja vuonna 1973 BSA/Triumph joutui äkilliseen taloudelliseen kriisiin. Yhtiö lopetti BSA-merkkisten moottoripyörien valmistuksen, mutta jatkoi Triumphin nimellä muutaman vuoden.


title: Birmingham Small Arms Company

text: Moottoriurheilun puolella menestyneiden BSA mallien osavarasto siirtyi uudelle yrittäjälle, joka 1970-luvun mittaan rakensi CCM merkkisiä, menestyksekkäitä moottoripyöriä.


title: Birmingham Small Arms Company

text: Suomessa BSA moottoripyörät olivat varsin suosittuja ennen toista maailmansotaa. Vuonna 1939 BSA oli kolmanneksi yleisin mp-merkki, ja maailmansodan jälkeen vuonna 1947 BSA oli vielä Suomen neljänneksi yleisin. Tuontisäännöstelyn vuoksi BSA:n ja muiden englantilaispyörien osuus väheni 1950-luvulla. Tuonnin vapauduttua 1964 BSA ei enää ehtinyt mainittavasti yleistymään. BSA pyörillä menestyttiin melkoisen hyvin motocross kilpailuissa.


title: Birmingham Small Arms Company

text: Vuonna 1986 yhtiö lopetettiin. Sen varat otettiin talteen ja BSA Guns (UK) Ltd -yritys perustettiin. Yritys valmistaa yhä ilma-aseita Birminghamissa.


title: Ilovaarirock

text: Ilovaari (vuoteen 2017 saakka Ilovaarirock) on Joensuussa joka kesä, heinäkuun toisena viikonloppuna järjestettävä nostalgiahenkinen rocktapahtuma. Se pidetään keskellä Joensuuta Ilosaarella, eli Ilosaarirockin alkuperäisellä pitopaikalla.


title: Ilovaarirock

text: Ilovaarirock sai alkunsa vuonna 1996 pidettyjen Ilosaarirockin 25-vuotisjuhlien jälkeen.


title: Ilovaarirock

text: Ilovaarirockin järjesti vuoteen 2017 saakka Grand Old Rockers of Joensuu eli GOR, joka kertoi nettisivuilla vuoden 1996 tapahtumasta: ”Paikan päällä juhli noin 3 000 vanhan rockin diggailijaa, muistelemassa ainakin menneitä. Jo tuona ensimmäisenä IloVaari-kesänä paikallaolijat myönsivät tunnelman olleen kuin luokkakokouksessa. Siitä lähtien järjestäjät ovat pyrkineet luomaan omintakeisen ja tunnelmaltaan välittömän, nostalgiahenkisen rocktapahtuman.” Vuodesta 2018 lähtien Ilovaarin järjestää ravintola Kerubi.


title: Ilovaarirock

text: Ilovaarirock on ollut loppuunmyyty jo useana kesänä. Tapahtumaan liittyy klubikonsertteja Joensuun ravintoloissa.


title: Antti Pankakoski

text: Antti Pankakoski (s. 1954) on suomalainen yritysjohtaja, joka toimi Altian toimitusjohtajana vuosina 2007–2013. Ennen Altiaa Pankakoski oli tehnyt pitkän työuran merenkulkualan eri tehtävissä, toimien muun muassa Silja Linen toimitusjohtajana 2003–2006. Hän on valmistunut oikeustieteen kandidaatiksi Helsingin yliopistosta.


title: Antti Pankakoski

text: Pankakoski toimi Kvaerner Masa-Yardsin varatoimitusjohtajana 1989–1996, minkä jälkeen hän siirtyi Cunard Line -varustamon hallituksen johtoon. Cunard Linelta Pankakoski lähti Lontooseen, missä hän työskenteli Nordea Securitiesin Corporate Finance -yksikkössä johtaen viimeksi merenkulkualan yritysostoihin ja haltuunottoihin keskittyvää ryhmää. Nordean palveluksesta Pankakoski siirtyi Silja Linen toimitusjohtajaksi keväällä 2003.


title: Antti Pankakoski

text: Tehtävänsä Silja Linella Pankakoski jätti 1. marraskuuta 2006, jolloin hänen seuraajakseen tuli Tallink Finlandin toimitusjohtaja Keijo Mehtonen. Samalla Pankakoski luopui paikastaan Tallink Gruppin hallituksessa. Pankakoski kertoi katsovansa Tallink Gruppin suomalaisten tytäryhtiöiden yhdistämisprosessin olevan siinä vaiheessa, että hänen oli luontevaa jättää tehtävänsä. Hänen mukaansa ero ei johtunut mistään ristiriidoista ja myös Mehtosen mukaan lähtöön ei liittynyt dramatiikkaa.


title: Antti Pankakoski

text: Silja Linen jälkeen Pankakoski nimitettiin Altian toimitusjohtajaksi 1. syyskuuta 2007 alkaen. Hän seurasi tehtävässä pääjohtaja Leena Saarista, joka oli jättänyt paikkansa toukokuussa Altian suunnitteleman polttoaine-etanolitehdashankkeen kariuduttua. Altian hallitus erotti Pankakosken marraskuussa 2013. Toimitusjohtajan vaihtamista perusteltiin yhtiön huonolla tuloskehityksellä, minkä lisäksi hallituksen puheenjohtaja Matti Tikkakoski totesi Altian jääneen jälkeen taloudellisista tavoitteistaan ja menettäneen markkinaosuuttaan.


title: Antti Pankakoski

text: Kyrö Distillery Company nimitti Pankakosken yhtiön hallituksen puheenjohtajaksi 18. syyskuuta 2014 alkaen.


title: Aatos Ojala

text: Kauko Aatos Ojala (6. tammikuuta 1919 Seinäjoki – 9. huhtikuuta 1987 Jyväskylä) oli suomalainen kirjallisuudentutkija.


title: Aatos Ojala

text: Aatos Ojalan vanhemmat olivat rovasti Emil Oskar Ojala ja Elli Matilda Vilkki ja puoliso vuodesta 1955 Raija Hillevi Kolkka, urheilutoimittaja Sulo Kolkan tytär. Ojala tuli ylioppilaaksi 1937, valmistui folosofian kandidaatiksi 1944 ja väitteli filosofian tohtoriksi 1957. Ojala opiskeli myös Yalen yliopistossa Yhdysvalloissa sekä Ruotsissa, Saksassa ja Englannissa. Uransa alkuvuosina hän toimi Helsingin teknillisen opiston kielten tuntiopettajana, Helsingin yliopiston dosentti hän oli vuodesta 1956. Ojala työskenteli myös "Parnasson" päätoimittajana vuonna 1957. Jyväskylän yliopiston professori Ojala oli 1960–1982. Hän on huomattava erityisesti Jyväskylän yliopiston ja varhaisen suomalaisen semiotiikan historiassa. Ojalan väitöskirja käsitteli Oscar Wildea, myöhemmin hän tutki muun muassa F. E. Sillanpään kirjallista aatemaailmaa.


title: Aatos Ojala

text: Ojalan veli on tekniikantutkija Aito Ojala.


title: Darcs

text: Darcs on Haskell-ohjelmointikielellä toteutettu versionhallintatyökalu. Sen pääkehittäjä on David Roundy. Ohjelman nimi on akronyymi sanoista "David's Advanced Revision Control System". Nimi kirjoitetaan usein kokonaan pienillä kirjaimilla, paitsi lauseen alussa.


title: Darcs

text: Darcs on hajautettu versionhallintajärjestelmä, jossa jokainen työkopio toimii samalla täydellisenä kopiona projektin varastosta.


title: Darcs

text: Darcs kutsuu tallennettuja versioita päivityksiksi ("patch"). Darcsin erikoisiin ominaisuuksiin kuuluu se, että käyttäjällä on suuri valta hyväksyä tai hylätä lähetetyt ja vastaanotetut päivitykset, joten käyttäjä voi päivittää tarvittaessa vain osan ohjelmakoodista tai käyttää vain tietyistä lähteistä tulleita päivityksiä. Päivitysten keskinäiseen järjestäytymiseen ja yhdistymiseen on omat sääntönsä, joita kehittäjä kutsuu "päivitysteoriaksi" ("Theory of patches").


title: Golden Futsal Team

text: Golden Futsal Team (GFT) on vuonna 2002 perustettu espoolainen futsalin erikoisseura. Sitä ennen joukkue pelasi espoolaisen jalkapalloseura FC Hongan nimellä. GFT pelaa kotiottelunsa Opinmäen liikuntahallissa (Lillhemtintie 1, 02250 Espoo).


title: Golden Futsal Team

text: GFT on Suomen toiseksi menestynein futsalseura. Se on voittanut Suomen mestaruuden kolmesti, ja Futsal-liigan maratontaulukossa GFT on Ilves FS:n jälkeen toisena. GFT on voittanut myös Futsal Cupin kolmesti ja Super Cupin neljästi


title: Golden Futsal Team

text: GFT:n naisten joukkue pelaa myös Futsal-Liigassa ja kaudella 2017-2018 GFT/Prinsessat voitti Suomen mestaruuden. Aiempia saavutuksia Prinsessoilla on muun muassa Futsal Cupin voitto vuosina 2009, 2012 ja 2016.


title: Golden Futsal Team

text: GFT on voittanut junioreiden Suomen mestaruuden alle 21-vuotiaissa vuosina 2016 ja 2018. Vuonna 2017 joukkue sijoittui toiseksi.


title: Golden Futsal Team

text: GFT:llä on myös kaksi reservijoukkuetta: GFT/2 Helsingin ja Uudenmaan piirin Kakkosdivisioonassa ja GFT/Ydin Uudenmaan piirin Kolmosessa. Lisäksi seuraan kuuluu kaksi harrastejoukkuetta, jotka pelaa futsalia piirin kilpailuissa.


title: Golden Futsal Team

text: Maalivahdit:


title: Golden Futsal Team

text: #1 Antti Koivumäki


title: Golden Futsal Team

text:
# 29 Matias Marjander
Kenttäpelaajat:


title: Golden Futsal Team

text: #2 Panu Autio


title: Golden Futsal Team

text: #4 Timo Mikkonen


title: Golden Futsal Team

text: #5 Johannes Axerud


title: Golden Futsal Team

text: #6 Niko Stenholm


title: Golden Futsal Team

text: #7 Ari Makowski


title: Golden Futsal Team

text: #8 Lasse Saari


title: Golden Futsal Team

text: #9 Antti Arvola


title: Golden Futsal Team

text: #11 Jaakko Oksanen


title: Golden Futsal Team

text: #13 Samir Haddouti


title: Golden Futsal Team

text: #16 Jaso Oksanen


title: Golden Futsal Team

text: #17 Tom Korolainen


title: Golden Futsal Team

text: #18 Otto Jukka


title: Golden Futsal Team

text: #19 Meysam Hajizadeh


title: Golden Futsal Team

text: #20 Ville Vähäkoitti


title: Golden Futsal Team

text: Golden Futsal Team on osallistunut kahdesti UEFA Futsal Cupiin, johon pääsevät kansallisten sarjojen mestarit. Kaudella 2003–2004 GFT jäi 1. kierroksen lohkossa viimeiseksi. Kaudella 2008–2009 GFT sai järjestettäväkseen cupin karsintakierroksen turnauksen. Turnauksen pelit pelattiin Pasilan Urheiluhallissa Helsingissä. GFT sijoittui neljän joukkueen lohkossa toiseksi.


title: Golden Futsal Team

text: Golden Futsal Team osallistui historiansa kolmannen kerran UEFA Futsal Cupiin kaudella 2009–2010. GFT isännöi 20.8.–23.8.2009 Tapiolan Urheiluhallissa pelattavaa turnausta, johon osallistuivat myös Roubaix AFS (FRA), Fair City Santos (SCO) ja Helvecia Futsal (ENG). GFT eteni turnauksen voittajana ensimmäiselle kierrokselle, jossa vastaan tulivat Action 21 (BEL), Skövde AIK (SWE) ja Athina´90 (GRE). Main Roundin turnaus pelattiin 30.9.–3.10.2009 Belgiassa.


title: Golden Futsal Team

text: GFT voitti turnauksessa yhden pelin, pelasi yhden tasan ja hävisi yhden. GFT jäi lohkon kolmanneksi ja putosi maalieron takia jatkosta. Elite Roundille etenivät Athina'90 ja Action 20.


title: Golden Futsal Team

text: GFT teki Belgiassa Suomen ennätyksen, sillä mikään suomalainen joukkue ei ole aikaisemmin saavuttanut 4 pistettä UEFA Futsal Cupin Main Roundin turnauksessa.


title: Golden Futsal Team

text: GFT:n seurapresidenttinä toimii Raimo Kalliokoski. Seuran urheilutoimenjohtajan tehtävää hoitaa Panu Autio. Naisten ja junioreiden päävalmentaja on Kim Räisänen.


title: Viljo Salminen

text: Viljo Frithiof Salminen (11. elokuuta 1905 Askola – 8. lokakuuta 1991 Lahti) oli Suomen ilmavoimien lentäjä ja Mannerheim-ristin ritari.


title: Viljo Salminen

text: Viljo Salminen oli ylennetty lentomestariksi 16. toukokuuta 1931. Hän osallistui talvi- ja jatkosotaan pommitus- ja tiedustelulentäjänä. Hänelle esitettiin jo jatkosodan alussa toisen luokan Mannerheim-ristiä, lähinnä talvisodan ansioista, mutta sotamarsalkka Mannerheim ei 18. elokuuta 1941 hyväksynyt esitystä vaan myönsi Salmiselle 3. luokan Vapaudenristin. Ilmavoimienkomentajan uusintaesityksesta lentomestari Salminen nimitettiin 5. marraskuuta 1941 Mannerheim-ristin ritariksi numero 33. Hänen sotalentojensa määrä oli tuolloin 105, joista 49 talvisodassa.


title: Viljo Salminen

text: Salminen suoritti päämajan kaukotiedustelu- ja valokuvauslentoja Bristol Blenheim BL-106:lla (Kaarina) ja Dornier Do 17 DN-64:llä (Pataässä). Hänen pääasiallinen sijoitusyksikkönsä oli Lentolaivue 44. Hän lensi talvisodassa 49 sotalentoa; jatkosodan päätyttyä lentoja oli 197. Vuosina 1944–1945 hän palveli Pommituslentolaivue 41:ssä ohjaaja-aliupseerina.


title: Viljo Salminen

text: Siviiliammatiltaan Salminen oli autonkuljettaja. Hän työskenteli hankintamiehenä ja autonkuljettajana Asko Oy:ssä 1945–1969. Hänet on haudattu Lahteen, Levon hautausmaan ritarilehtoon.


title: Joulumusiikki

text: Joulumusiikki on musiikkia, jota esitetään tai kuunnellaan joulun aikaan. Joululaulujen lisäksi tällaista musiikkia ovat esimerkiksi monet taidemusiikin teokset kuten J. S. Bachin "Jouluoratorio" ja Pjotr Tšaikovskin baletti "Pähkinänsärkijä".


title: Andrés Manuel López Obrador

text: Andrés Manuel López Obrador (s. 13. marraskuuta 1953 Macuspana, Tabasco) on meksikolainen poliitikko ja maan nykyinen presidentti. Hän toimi Meksikon liittovaltiopiirin ("Distrito Federal") päällikkönä (eli maan pääkaupungin Méxicon ”pormestarina”) vuosina 2000–2005. Vuonna 2006 hän hävisi presidentinvaalit täpärästi ja kiistanalaisesti vastaehdokkaalleen Felipe Calderónille. Vuoden 2012 presidentinvaalit hän hävisi Enrique Peña Nietolle.


title: Andrés Manuel López Obrador

text: Hän voitti vuoden 2018 presidentinvaalit ja hänestä tuli Meksikon presidentti 1. joulukuuta 2018.


title: Andrés Manuel López Obrador

text: Heinäkuussa 2005 López Obrador erosi virastaan Meksikon liittovaltiopiirin päällikkönä asettuessaan vallankumouksellisen demokraattipuolueen (, "PRD") johtaman liittoutuman "Coalición Por el Bien de Todos" (”Kaikille hyvää -koalitio”) presidenttiehdokkaaksi vuoden 2006 presidentinvaaleissa.


title: Andrés Manuel López Obrador

text: Vaalin toista pääehdokasta Felipe Calderónia pidettiin karismattomana ja hänen mahdollisuuksiaan voittoon heikkoina, kun istuva presidentti Vicente Fox kannatti hänen vastaehdokastaan. Calderón kävi kuitenkin vasemmistolaista kilpailijaansa Andrés Manuel López Obradoria vastaan aggressiivisen kampanjan, jossa mustamaalasi tätä muun muassa yhdistämällä tämän televisiomainoksessa Venezuelan presidenttiin Hugo Cháveziin ja julistamalla, että López Obrador olisi vaara Meksikolle. Vaalilautakunta kielsi mainoksen, minkä Calderón tuomitsi sensuurina.


title: Andrés Manuel López Obrador

text: Vaalipäivän ääntenlaskennassa 2. heinäkuuta 2006 López Obrador oli ajoittain edellä ja julistautui jo voittajaksi, minkä jälkeen Calderón teki puolestaan samoin. Vaalilautakunta ilmoitti tuloksen jääneen sen asettaman 0,3 prosenttiyksikön virhemarginaalin sisään, ja että 5. heinäkuuta aloitettaisiin virallinen laskenta. Virallisen tuloksen mukaan Calderón oli voittanut kilpailijansa 243 934 äänellä eli 0,58 prosentilla. Vaalien jälkeisenä päivänä vasemmistolainen "La Jornada" -lehti kirjoitti väärinkäytösepäilyistä vaaleissa.


title: Andrés Manuel López Obrador

text: Myös yhdysvaltalainen tutkiva journalisti Greg Palast piti vaaleja vilpillisinä. Palastin The Guardianiin kirjoittaman artikkelin mukaan vasemmistolle (eli Obradorille) meneviä ääniä oli hylätty samaan tapaan kuin demokraateille meneviä ääniä Yhdysvaltain vuoden 2000 presidentinvaaleissa.


title: Andrés Manuel López Obrador

text: Vaalilautakunta ilmoitti 5. elokuuta laskevansa uudelleen 9,2 prosenttia äänistä 155 vaalipiirissä. Ajoittain jopa 500 000 – 3 000 000 López Obradorin kannattajaa protestoi Meksikon kaduilla. Viimeisen tuloksen mukaan Calderón sai 14 916 927 ääntä ja López Obrador 14 683 096. Vaalilautakunta julisti Calderónin voittajaksi 5. syyskuuta 2006, hiukan ennen kuin vaali olisi jouduttu uusimaan.


title: Andrés Manuel López Obrador

text: López Obrador julistautui 20. marraskuuta 2006 maan ”lailliseksi” presidentiksi ja perusti 12-jäsenisen rinnakkaishallituksen. Hän lupasi myös rajoittaa suuryritysten valtaa ja ”uusfasistista harvainvaltaa” Meksikossa.


title: Andrés Manuel López Obrador

text: Obrador alkoi myymään 218 miljoonalla Yhdysvaltain dollarilla vuonna 2012 hankittua presidentin lentokonetta, 59 muuta lentokonetta ja 70 helikopteria.


Diplomi-insinööri- ja arkkitehtikoulutuksen yhteisvalinta (DIA-valinta) on valintamenettely, jonka avulla valitaan suurin osa opiskelijoista suorittamaan tekniikan kandidaatin ja diplomi-insinöörin tai arkkitehdin tutkintoa Suomen teknillisiin yliopistoihin tai tiedekuntiin.


title: Diplomi-insinööri- ja arkkitehtikoulutuksen yhteisvalinta

text: DIA-valintaan osallistuvat


text: DIA-valinnassa opiskelemaan voi päästä kolmella tavalla. Nämä ovat


text: Yhdellä kertaa voi hakea enintään viiteen DIA-valinnan hakukohteeseen. Hakija ilmoittaa hakukohteensa mieluisuusjärjestyksessä. Järjestys on sitova.


text: DI-hakukohteiden pääsykokeet on perinteisesti järjestetty viikolla 22 ja arkkitehtuurin piirustus- ja suunnitelukokeet seuraavalla viikolla. Kansallisen yhteishaun tulokset julkistetaan heinäkuun alussa, jonka jälkeen hakijoilla on 14 vkr ottaa opiskelupaikka vastaan. Sijoittelu Opintopolussa jatkuu elokuun puolelle asti, minä aikana hakijoiden on edelleen mahdollista tulla hyväksytyiksi varasijoilta.


text: Paperivalintaan osallistuvat kaikki DI-tutkintoa opiskelemaan hakeneet kuluvan vuoden ylioppilaat, joilla on vähintään arvosanana magna cum laude approbatur ylioppilastutkinnon pitkän matematiikan kokeesta tai cum laude approbatur fysiikan tai kemian kokeesta. Yksittäiset hakukohteet voivat asettaa paperivalinnalle kuitenkin tiukemmat kriteerit. Paperivalinnalla valitaan enintään 40 % kokonaisvalintakiintiöstä. Menettelyssä opiskelija valitaan ensisijaiseen hakukohteeseensa ilman pääsykoetta ylioppilastutkinnon arvosanojen perusteella. Paperivalinnassa valittu ei osallistu pääsykokeeseen.


text: Koe- ja alkupisteiden perusteella valitaan DI-tutkintoa opiskelemaan 70 % paperivalinnan jälkeisestä kiintiöstä. Tässä valintamuodossa opiskelijalle lasketaan alkupisteet ylioppilastutkinnon arvosanoista samoin periaattein kuin paperivalinnassa. Lisäksi opiskelijan on osallistuttava pääsykokeisiin. DI-koulutuksessa kaikkien on osallistuttava matematiikan pääsykokeeseen. Lisäksi hakukohteet määräävät, mihin muihin kokeisiin opiskelijan on osallistuttava. Vaihtoehtoina ovat fysiikan, kemian ja yhteiskuntatieteiden kokeet.


text: Pelkkien koepisteiden perusteella valitaan vähintään 18 % opiskelijoista. Ne, joilla ei ole ylioppilastutkintoa, osallistuvat vain tähän menettelyyn. Menettelyssä opiskelemaan valitaan jäljelle jääneistä opiskelijoista parhaiten pääsykokeissa menestyneet.


text: Arkkitehtuurissa valintamenettely poikkeaa tuntuvasti DI-ohjelmien valintaprosessista. Arkkitehtuurissa hakijat palauttavat taiteelliset ennakkotehtävät, joiden pohjalta valitaan pääsykokeisiin kutsuttavat. Nämä suorittavat matematiikan ja luonnontieteiden pääsykokeet sekä piirustuskokeen. Osa hakijoista valitaan alku- ja koepisteiden, osa pelkästään koepisteiden perusteella.


text: Kuten kaikissa yliopistojen opiskelijavalinnoissa, myös DIA-valinnassa valinnan tuloksesta saa valittaa. Pääsykokeen arvostelusta voi valittaa yliopistolle, joka tutkii valituksen. Mikäli ratkaisu on hakijan kannalta kielteinen, tämä voi edelleen valittaa hallinto-oikeuteen, joka tutkii yliopiston menettelyn laillisuuden, muttei ota kantaa arvostelun oikeellisuuteen.


text: Teknilliset yliopistot ja tiedekunnat valitsevat pieniä määriä opiskelijoita myös muilla menettelyillä. Näistä tärkeimmät ovat


text: Näiden lisäksi opiskelijoita, joilla on sopiva alempi korkeakoulututkinto tai ammattikorkeakoulututkinto valitaan opiskelemaan suoraan ylempää korkeakoulututkintoa. Tyypillisesti ammattikorkeakoulututkinnon suorittaneet insinöörit voivat jatkaa opintojaan tämän valintamenettelyn kautta.


title: Linnaleiri

text: Linnaleiri oli Ruotsin valtakunnassa käytössä ollut järjestelmä, jolla sotaväki majoitettiin sotaretkien väliajoilla ja erityisesti talvisin kruunun ja aatelisten linnoihin, linnoituksiin ja varakkaisiin taloihin. Suomen alueella 1570-luvulla Venäjää vastaan käydyn sodan yhteydessä linnaleirijärjestelmä muuttui talonpojille määrättyjen ylimääräisten sota-apuverojen myötä varsinaiseksi sotaväen elatusvelvollisuudeksi, joka aika ajoin muodostui raskaaksikin taakaksi. Linnaleirijärjestelmän rasitus kasvoi merkittävästi nuijasotaa edeltäneinä vuosina ja se oli yksi keskeinen syy talonpoikaiskapinan alkamiseen.


title: Laulajan taival

text: Laulajan taival (AABLP 104 / AABMK 104) on Rauli Somerjoen kokoelma-albumi vuodelta 1987. Levystä on olemassa myös cd-versio nimellä "Laulajan taival 36 suosikkilaulua vuosilta 1982–86" (AABCD 112), mutta cd:llä on erilainen kappalelistaus.


title: Laulajan taival

text: Kansi AD: Jalasvirta. Kannen valokuva: Stefan Bremer. Takakannen valokuvat: Fred Ohert/Suosikki sekä Markku Lepola.


title: Laulajan taival

text: "Laulajan taival" sai jatkoa vuonna 1988, kun julkaistiin "Laulajan taival 2".


title: Laulajan taival

text:
A-puoli (1. levy)
B-puoli
C-puoli (2. levy)
D-puoli


title: Masanobu Chiyonoyama

text: Masanobu Chiyonoyama (, oikea nimi Masaharu Sugimura (), Sugimura Masaharu, ), sittemmin valmentajanimeltään Kokonoe Masanobu (九重 雅信) oli ammattisumopainin historian 41. suurmestari (yokozuna). Chiyonoyama syntyi Japanissa, Hokkaidōn eteläkärjessä sijatsevassa Fukushiman kylässä mustekalanpyytäjä Yonematsu Sugimuran viidentenä poikana.


title: Masanobu Chiyonoyama

text: Perheen vaatimaton elanto tuli merestä eikä köyhällä Japanin maaseudulla voitu 1930-luvulla olettaa, että perheen kaikki lapset voisivat saada pitkän koulutuksen. Vasta viidenneksi vanhimpana poikana nuoren Masaharun paikka oli selvä. Hän auttoi isäänsä usein iltamyöhään koulutyön kustannuksella selvittelemään verkkoja, lajittelemaan saalista ja lähti usein isänsä avuksi merelle. Kova työ kalastusaluksella karkaisi poikaa ja paransi hänen tasapainoaistiaan. Kymmenvuotiaana hän oli poikkeuksellisen kookas ja häntä kehotettiinkin osallistumaan paikalliseen lasten sumoturnaukseen, jonka hän voitti peittoamalla viisi itseään vanhempaa poikaa. Sumopainitaipumukset olivat alusta asti ilmeiset.


title: Masanobu Chiyonoyama

text: Eräs pojan opettajista järjesti hänelle tapaamisen paikallisen Dewanoumi-tallin kannatusyhdistyksen jäsenen kanssa. Tämä oli niin vakuuttunut pojan lahjakkuudesta, että kehotti tätä välittömästi liittymään talliin. Setänsä (tai enonsa) seurassa Masaharu matkusti heinäkuussa 1941 Tokioon ja tapasi siellä ammattisumoliiton elokuvaustoiminnasta vastanneen Torahiko Isen, joka oli yhtä vakuuttunut pitkän nuorukaisen potentiaalista kuin muutkin häntä ammattisumouralle kehottaneet.


title: Masanobu Chiyonoyama

text: Ise vei pojan Dewanoumi-talliin näytille. Entinen suurmestari Tsunenohana eli tuolloinen valmentaja Fujishima ei hänkään epäröinyt pyytää Masaharua liittymään välittömästi Dewanoumi-talliin. Asia ei kuitenkaan ollut näin yksioikoinen. Masaharu itse ihaili yli kaiken tuolloin valtansa huipulla ollutta Tatsunami-tallin suurmestari Futabayamaa ja olisi halunnut hänet valmentajakseen ja esikuvakseen.


title: Masanobu Chiyonoyama

text: Asian saamasta käänteestä tuskastunut Ise muistutti poikaa siitä, että tällä olisi Dewanoumissa mahdollisuus nousta ottelemaan itseään Futabayamaa vastaan ja mahtitallin valmennuksen turvin jopa voittaa hänet, joka ei Tatsunamissa olisi mitenkään mahdollista, sillä tallitoverit eivät tuolloin otelleet toisiaan vastaan edes silloin kun kaksi heistä päätyi turnauksen loputtua samaan, muiden rikishien tuloksia parempaan ottelusaldoon. Chiyonoyama muisteli myöhemmin kuinka kylmät väreet kävivät hänen lävitseen tuolloin. Hän ei itse ollut edes uneksinut ottelevansa suurta esikuvaansa vastaan, puhumattakaan että olisi kuvitellut voivansa voittaa moisen ottelun.


title: Masanobu Chiyonoyama

text: Chiyonoyama mietti ratkaisuaan pari kuukautta ja liittyi syyskuussa 1941 Dewanoumi-talliin. Ammattisumoliiton lääkärintarkastuksessa 4. tammikuuta 1942 15-vuotias debytantti oli 185 cm pitkä ja painoi 86 kg. Hän ei milloinkaan ehtinyt otella Futabayamaa vastaan, sillä noustessaan aikanaan ylimpään makuuchi-divisioonaan marraskuussa 1945 Futabayama lopetti juuri oman aktiiviuransa.


title: Masanobu Chiyonoyama

text: Ura alkoi tammikuussa 1942 erittäin epäonnekkaasti. Juuri ennen uran ensimmäistä turnausta sukunimeään Sugimura ottelunimenään käyttävä Masaharu loukkasi oikean polvensa. Tallin valmentajisto suositteli turnauksesta vetäytymistä, mutta innokas teini halusi välttämättä dohyōlle. Hän voittikin kaksi ottelua ennen kuin polvi turposi sietämättömästi pakottaen hänet viettämään seuraavat 40 vuorokautta sairaalassa. Toipilasaika kesti viitisen kuukautta, mutta polvi ei parantunut täysin, vaan jäi vaivaamaan häntä koko ottelu-uran ajaksi.


title: Masanobu Chiyonoyama

text: Vahvasti teipattuine polvineen nuori Sugimura palasi toukokuussa dohyōlle voittaen kaksi perättäistä ottelua ja lunastaen näin paikkansa alimpaan kuutosdivisioonaan (jonokuchi, 序ノ口). Viidentenä turnauspäivänä hänet asetettiin jo ensimmäistä jonokuchia vastaan. Turnauksen päätyttyä hänen saldonsa oli kuusi perättäistä voittoa, joista neljä oli tullut jo hieman kokemusta saaneita jonokucheja vastaan.


title: Masanobu Chiyonoyama

text: Tammikuun 1943 turnaukseen nuorukainen ylennettiin suoraan viitosdivisioonaan, jossa hän itäisen jonidanin nro 37 arvossa voitti kaikki kahdeksan otteluaan. Koska arvoasteikossa ylempänä ollut Senshuyama pystyi myös samaan, meni turnausvoitto hänelle, sillä tuolloin ei vielä ollut käytössä playoff-järjestelmää, jossa parhaan tuloksen aikaansaaneet rikishit asetetaan toisiaan vastaan säännönmukaisen otteluohjelman päätyttyä.


title: Masanobu Chiyonoyama

text: Näihin aikoihin valmentaja Fujishima suositteli ensi kertaa hänelle keskittymistä oshizumōon eli ottelutyyliin, jossa voitto pyritään ensisijaisesti saavuttamaan pakottamalla vastustaja ulos dohyōlta tämän vartaloon kohdistuvin työnnöin. Oshizumōon erikoistuneet painijat pyrkivät pitämään vastustajansa poissa vyöltään, sillä perinteisempään yotsuzumōon erikoistuneet painijat vastaavasti perustavat ottelutaktiikkansa vyöltä tapahtuviin tekniikoihin. Useimmat painijat voi ainakin periaatteessa luokitella näiden kahden perusottelutyylin kannattajiksi, vaikkakin jonkin verran on painijoita, jotka pyrkivät sovittamaan ottelutaktiikkansa vastustajakohtaisesti kunkin tiedettyjen tai oletettujen heikkouksien mukaan.


title: Masanobu Chiyonoyama

text: Yhtä kaikki Fujishima halusi varmistaa Sugimuran oshi-tekniikoiden kehittymisen määräämällä peräti sekiwaken arvoisen oshi-spesialisti Toyoshiman hänen opastajakseen. Tämä on varsin poikkeuksellista ja kertoo siitä luottamuksesta, jota Fujishima tunsi nuorta oppilastaan kohtaan.


title: Masanobu Chiyonoyama

text: Toukokuun 1943 turnauksessa nuori lupaus otteli jo nelosdivisioonan sandanmeja vastaan arvossa läntinen sandanme nro 17. Hän hävisi ensimmäistä kertaa urallaan yhdeksäntenä turnauspäivänä ja heti perään päivää myöhemmin, mikä järkytti pojan kyyneliin asti. Saavutettu tulos (5–3) oli kuitenkin riittävä nostamaan hänet tammikuuksi 1944 jo kolmosdivisioonaan arvoon läntinen makushita nro 46. Vielä tuolloinkaan ei seinä noussut ensimmäistä kertaa pystyyn vaan saldona oli kunnioitettava 6–2, joka nosti Sugimuran arvoon läntinen makushita nro 12 eli jo varsin lähelle nousua sekitoriksi eli kahden ylimmän divisioonan huippujen joukkoon.


title: Masanobu Chiyonoyama

text: Tapausta juhlistettiin antamalla Sugimuralle uusi ottelunimi "shikona" (四股名), joksi valittiin Chiyonoyama Masaharu (千代ノ山 昌治), joka lienee suomennettavissa "Ikuisuuden vuoreksi". Toukokuun 1944 turnauksen tulos oli vastustajien koventuessa juuri ja juuri voitollinen 4–3, mutta se riitti takaamaan nousun sekitoriksi.


title: Masanobu Chiyonoyama

text: Viimeisen toriteki-vaiheen turnauksen vaikeuksista ei ollut tietoakaan marraskuussa kun Chiyonoyama otteli uransa ensimmäisen turnauksen sekitorina. Arvossa läntinen jūryō nro 13 hän saavutti yhdeksän voittoa häviten vain yhden ottelun ja voittaen samalla koko kakkosdivisioonan. Chiyonoyama oli yhä vasta 18-vuotias. Toinen turnausvoitto seurasi heti seuraavassa turnauksessa. Perättäiset kakkosdivisioonan turnausvoitot takasivat paikan ylimmässä makuuchi-divisioonassa.


title: Masanobu Chiyonoyama

text: Marraskuussa 1945 vain 19 vuoden ja viiden kuukauden iässä hokkaidōlaisteini nousi makuuchiin. Hänen uransa oli vasta yhdeksän turnauksen mittainen. Vain suurmestari Haguroyama Masaji oli noussut makuuchiin yhtä turnausta nopeammin vajaata vuosikymmentä aiemmin. Oli selvää, että Chiyonoyamaan kohdistui suuria odotuksia. Hän oli tuolloin kasvanut 191-senttiseksi ja painoi varsinkin pituuteensa nähden vaatimattomat 116 kiloa.


title: Masanobu Chiyonoyama

text: Nuoren hurjapään nimi putoili kaikkien huulilta heti hänen ensimmäisessä makuuchi-turnauksessaan. Kymmenen voittoa ilman tappioita arvossa itäinen maegashira nro 10 olisi vain pari vuotta myöhemmin taannut hänelle playoff-ottelun niin ikään tappiotonta suurmestari Haguroyamaa vastaan, mutta vielä vuonna 1945 tätä niin sanottua kettei-sen (決定戦) -järjestelyä ei ollut käytössä, joten Chiyonoyama joutui taipumaan kohtaloonsa kun häntä ranking-listassa korkeammalla oleva painija voitti turnauksen. Pettymyksen kerrotaan olleen niin kovan, että Chiyonoyama oli vannonut itselleen vielä itsekin nousevansa suurmestariksi.


title: Masanobu Chiyonoyama

text: Erinomainen tulos ei aivan vielä riittänyt nostamaan häntä korkeisiin sanyaku-arvoihin vaan marraskuussa 1946 Chiyonoyama oli itäinen maegashira "hitto" eli korkein hiramaku-arvoinen painija, ja pääsi ensimmäistä kertaa urallaan ottelemaan koko turnauksen ajan vaikempia mahdollisia vastustajia vastaan. Ottelupäivien lukumäärä oli nostettu kymmenestä kolmeentoista tämän turnauksen ajaksi. Chiyonoyama saavutti tuloksen 10–3, mikä riitti nostamaan hänet seuraavaan turnaukseen suoraan sekiwaken kolmanneksi korkeimpaan arvoon ohi neljänneksi korkeimman "komusubin" arvon. On lievä erikoisuus, että Chiyonoyama ei missään vaiheessa uraansa otellut komusubin arvossa.


title: Masanobu Chiyonoyama

text: Aivan uran alussa saatu polvivamma paheni tässä vaiheessa eikä Chiyonoyama voinut osallistua kesäkuun 1947 turnaukseen, mikä pudotti hänet arvoon läntinen "maegashira hito". Tässä arvossa marraskuussa saavutettu 8–3 nosti hänet takaisin sekiwakeksi. Toukokuun 1948 turnaus oli kuitenkin pettymys; neljä voittoa, kuusi tappiota ja poissaolo yhdestä ottelusta.


title: Masanobu Chiyonoyama

text: Sumopainijat ovat varsin taikauskoisia. He pyrkivät varmistamaan hyvän otteluonnen mitä moninaisimmilla taikakeinoilla. Nelijalkaisten (ja siis olemukseltaan nelinkontin kaatunutta painijaa muistuttavien) eläinten lihaa ei syödä turnausten aikana. Partaa ei ajeta tai areenalle johtavaa reittiä vaihdeta siinä pelossa, että voittoputki katkeaa. Huonojen tulosten vaivatessa saatetaan vaihtaa otteluvyötä (tai nyttemmin jopa sen väriä värikkäiden shimekomien yleistyttyä 50-luvun lopussa) tai muunnella joko vaihtamalla se kokonaan uuteen vai muuttamalla sen yhtä tai useampaa kirjoitusmerkkiä, jolloin suurta huomiota kiinnitetään siihen, että uuden merkin kirjoittamiseen käytettyjen siveltimenvetojen määrä on sopusoinnussa shikonan muuhun kirjoitusasuun. Niinpä ennen lokakuun 1948 turnausta Chiyonoyama otti käyttöön muunnellun shikonan Chiyonoyama Masanobu (千代ノ山 雅信).


title: Masanobu Chiyonoyama

text: Tulos 8–3 nosti hänet takaisin sekiwakeksi tuottaen samalla uran ainoan, esimerkillisestä taisteluhengestä annettavan kantō-shō (敢闘賞) -palkinnon. Samalla tallitoveri, sekiwake Masuiyama I toi Dewanoumi-talliin turnausvoiton tuloksella 10–1 nousten samalla mestarin arvoon. Hänestä ja aikanaan samaa nimeä käyttäneestä pojastaan tuli muutamaa vuosikymmentä myöhemmin ensimmäinen isä-poika-pari, jonka kummatkin jäsenet ylsivät mestarin arvoon.


title: Masanobu Chiyonoyama

text: Tammikuun 1949 8–5 vakiinnutti Chiyonoyaman aseman sekiwakena, josta oli nyt tullut aika ponnistaa kohti mestarin arvoa Masuiyama I:n vanavedessä. Toukokuussa, ensimmäisessä toisen maailmansodan jälkeisessä 15-päiväisessä turnauksessa, kaikki osui kohdalleen. Suurmestarit Azumafuji, Maedayama ja Terukuni kohtasivat voittajansa ja Chiyonoyama otti uransa ainoan shukun-shō (殊勲賞) -palkinnon tuloksella 12–3. Tallitoveri, mestari Masuiyama I vei uransa toisen ja samalla viimeisen turnausvoiton tuloksella 13–2.


title: Masanobu Chiyonoyama

text: 30. toukokuuta 1949 Chiyonoyama nousi 23-vuotiaana mestarin, ōzekin, toiseksi korkeimpaan arvoon. Yleisesti pidettiin varmana, että nousu aina suurmestariksi asti olisi vain ajan kysymys. Chiyonoyaman tsuppari (突っ張り, vastustajan kasvoihin ja ylävartaloon kohdistuvat, vuorotellen molemmin käsin tapahtuvat, nopeat ja voimakkaat työnnöt avokämmenin) pakotti jopa suurmestarit Haguroyaman ja Terukunin perääntymään ja hänen kykynsä otella vyöltä perinteistä yotsuzumōa oli koko ajan paranemassa.


title: Masanobu Chiyonoyama

text: Lokakuussa oli vuorossa uran ensimmäinen ykkösdivisioonan turnausvoitto lukemin 13–2. Kaikki oli valmiina suurmestariksi nousua varten heti seuraavassa turnauksessa tammikuussa 1950, kun Chiyonoyama voitti toistamiseen. Voittoon riitti tulos 12–3, jota hieman poikkeuksellisesti ei tarvinnut varmistaa playoff-voitoin muiden parhaimmin menestyneiden oteltua sopivasti keskenään ristiin. Kaksi perättäistä turnausvoittoa ōzekin arvossa on normaalisti riittävä osoitus suurmestariksi nousemisen edellytyksistä jopa nykyaikana, vaikka kriteereitä 1980-luvulla jonkin verran kiristettiinkin Futahaguron tapauksen johdosta.


title: Masanobu Chiyonoyama

text: Suurmestaruus ei kuitenkaan ollut yksiselitteinen. Kaikki kolme tuolloista suurmestaria olivat joutuneet jättämään turnauksen kesken. Haguroyama otti kuusi voittoa, neljä tappiota ja oli viitenä päivänä poissa. Azumafujin vastaava saldo oli 6–6–3 ja Terukunin 2–2–11. Lisäksi Chiyonoyaman turnausvoitto oli edellä mainittuun tapaan tullut suhteellisen vaatimattomalla tuloksella 12–3.


title: Masanobu Chiyonoyama

text: Niinpä ei ollut täydellinen yllätys, että Chiyonoyaman shishō, Dewanoumi Oyakata, ilmoitti oppilaansa puolesta olevansa imarreltu tämän kutsusta suurmestariksi, mutta kieltäytyvänsä siitä tällä erää poikkeuksellisten olosuhteiden vuoksi. Vaikka Dewanoumi painotti olevansa varma siitä, että Chiyonoyama joka tapauksessa nousisi lähitulevaisuudessa suurmestariksi, tämä tiettävästi oli pettynyt päätöksestä. Julkinen vastalause oli kuitenkin luonnollisesti mahdottomuus.


title: Masanobu Chiyonoyama

text: Seuraavat kolme turnausta sujuivat vaatimattomasti; 9–6, 11–4 ja huomattavan heikko 8–7, joka havahdutti Chiyonoyaman kiristämään harjoitteluaan ja keskittymään äärimmilleen, jotta nousu suurmestariksi vihdoin toteutuisi. Hän keskittyi parantamaan erityisesti taitojaan yotsuzumōssa aikomuksenaan estää liian helposti aiheutuvat tappiot yotsu-painijoita vastaan käytävissä otteluissa. Tässä häntä auttoivat paitsi oma shishō Dewanoumi myös valmentaja Kasugano, entinen suurmestari Tochigiyama.


title: Masanobu Chiyonoyama

text: Toukokuun 1951 turnaukseen Chiyonoyama lähti itsevarmuutta uhkuen. Yhdeksää perättäistä voittoa seurasi tappio 202-senttiselle komusubi Ōuchiyamalle, mutta se jäikin ainoaksi. Uran kolmas turnausvoitto lukemin 14–1 tuotti yksiselitteisen suosituksen suurmestariksi korottamisesta 28. toukokuuta 1951.


title: Masanobu Chiyonoyama

text: Chiyonoyamasta tuli ensimmäinen ammattisumoliiton itsensä suurmestariksi ylentämä mestari. Samalla hän oli ensimmäinen suurmestari, joka oli kotoisin Japanin neljästä pääsaaresta pohjoisimmalta, Hokkaidōlta. Sittemmin hokkaidōlaisia on noussut suurmestareiksi huomattavan moni.


title: Masanobu Chiyonoyama

text: 25-vuotiaana Chiyonoyama oli toteuttanut unelmansa. Suurmestarin osa on kuitenkin yksinäinen ja vaativa, minkä hän sai pian havaita. Ensimmäinen ylennyksen jälkeinen turnaus tuotti vaatimattoman tuloksen 9–6. Seuraava yritys tammikuussa 1952 oli suurmestarin arvolle kelvollinen; 13–2 ja turnausvoiton menettäminen vasta päätöspäivänä toiselle suurmestarille, Haguroyamalle. Seuraavat kymmenen turnausta kuitenkin sujuivat Chiyonoyamalta hetkittäin erittäin huonosti.


title: Masanobu Chiyonoyama

text: Juuri ennen syyskuun 1952 turnausta Chiyonoyama nai Mitsuen, osakalaisen ravintola "Kagetsun" omistajan tyttären. Häitä seuraava turnaus on painijoille usein tavallista huonompi ja tämä piti paikkansa myös Chiyonoyaman suhteen. 11–4 ei ole suurmestaria mairitteleva tulos, vaikkei suoranaisesti huonokaan. Terveysongelmat alkoivat tammikuun 1953 turnauksen alussa kun Chiyonoyama joutui angiinan vuoksi yli viikoksi sivuun turnauksesta. Tuloksena oli lohduton 4–4 ja seitsemän poissaoloa. Maaliskuussa tilanne paheni entisestään. Maegashira Tokitsuyamasta avajaispäivänä saatua voittoa seurasi neljän päivän tappioputki eikä Chiyonoyama katsonut olevan suurmestarin arvolle sopivaa esittää niin luokatonta sumōa kuin mihin hän tuolloin kykeni.


title: Masanobu Chiyonoyama

text: Turnauksen kesken jättäminen herätti pilkkaa. Jotkut huusivat Chiyonoyamalle kehotuksia siirtyä appensa ravintolaan kokiksi. Romuluisesta olemuksestaan ja vuosien harjoittelusta rautaiseksi hioutuneesta voitontahdostaan huolimatta Chiyonoyama oli pohjimmiltaan herkkä luonne, joka oli syvästi järkyttynyt tavasta, jolla yleisö oli hänet hylännyt. Hän ei nähnyt muuta keinoa selviytyä tilanteesta kuin virallisin muodoin pyytää ammattisumoliitolta vapautusta suurmestarin arvosta pyrkimyksenään palata takaisin mestarin arvoon, jonka vaatimukset hän tunsi kykenevänsä täyttämään. Tällaisesta arvonalennuksesta ei ollut ennakkotapausta eikä mitään sen kaltaista ollut aiemmin pidetty edes teoriassa mahdollisena.


title: Masanobu Chiyonoyama

text: Valtaisan mediakohun saattelemana liitto kieltäytyi Chiyonoyaman ehdotuksesta ja valmentaja Dewanoumi katsoi olevansa pakotettu julkisesti torumaan oppilastaan ehdotuksesta, joka oli tehty häntä kuulematta. Chiyonoyama vetäytyi toukokuun turnauksen ajaksi Kōya-vuorelle () Wakayamaan.


title: Masanobu Chiyonoyama

text: Pian dohyōlle palattuaan Chiyonoyama muutti hieman shikonaansa muodosta 千代ノ山 muotoon 千代の山. Yhden okurigana-merkin muutoksella tavoiteltiin tavanomaiseen taikauskoiseen tapaan onnen kääntymistä. Paluunsa jälkeisissä viidessä turnauksessa Chiyonoyama saavutti vähintään kohtuulliset kymmenen voittoa, mutta turnausvoitto suurmestarin arvossa antoi yhä odottaa itseään. Tammikuussa 1955 se vihdoin toteutui kun Chiyonoyama voitti maegashira Tokitsuyaman playoff-ottelussa molempien saavutettua tuloksen 12–3. Vain kaksi kuukautta myöhemmin jättiläismäinen sekiwake Ōuchiyama joutui taipumaan niin ikään playoffissa, jonne hän ja Chiyonoyama olivat päätyneet 13–2-tuloksen myötä. Chiyonoyama oli näin nopeasti saavuttanut uransa neljännen ja viidennen turnausvoiton.


title: Masanobu Chiyonoyama

text: Chiyonoyama oli nyt alkuperäisen työntöihin perustuvan tyylinsä lisäksi viimeistellyt myös vyöotteisiin perustuvan yotsuzumōn varsin pitkälle. Hän oli terveenä ollessaan pelottava vastustaja kenelle tahansa, sillä molempien perusottelutyylien mestarillisena taitajana hänellä ei ollut juurikaan heikkouksia, joiden varaan vastustaja olisi voinut ottelutaktiikkansa perustaa.


title: Masanobu Chiyonoyama

text: Keho alkoi kuitenkin vähitellen antaa periksi. 30 vuoden rajapyykki lähestyi ja krooninen polvivamma paheni ajoittain niin, että polvella hädin tuskin pystyi kävelemään. Syyskuun 1956 turnaus jäi kokonaan väliin. Lepo kannatti, sillä seuraavassa turnauksessa tammikuussa 1957 Chiyonoyama oli voittamaton. Upea tappioton turnausvoitto (zenshō yūshō, 全勝優勝) oli Chiyonoyaman uran kuudes ja viimeinen. Alkuvuodesta 1958 hän saavutti kolmasti peräkkäin lupauksia herättävän 12–3-tuloksen, mutta loppuvuosi oli jo lopun alkua.


title: Masanobu Chiyonoyama

text: Tammikuun 1959 turnauksen viidentenä päivänä Chiyonoyama hävisi helposti maegashira Fusanishikille ja ilmoitti seuraavana päivänä, 16. tammikuuta, ettei halua enää enempää halventaa suurmestarin arvon nauttimaa arvostusta, vaan lopettaa uransa. 23. toukokuuta 1959 Japanin yleisradioyhtiö televisioi hänen uransa päätösseremonian Kuramae Kokugikan -stadionilta. Viimeisessä suurmestarin esittäytymisseremoniassaan hänellä oli airuenaan Wakanohana I ja miekankantajanaan Tochinishiki eli perinteen mukaisesti kaksi tuolloin virkaiältään vanhinta suurmestaria.


title: Masanobu Chiyonoyama

text: Chiyonoyama otti haltuunsa Kokonoen valmennuslisenssin sen 11. haltijana ja otti nimen Kokonoe Masanobu (九重 雅信). Hänen otaksuttiin ottavan Dewanoumi-tallin johtoonsa silloisen, seitsemännen valmentaja Dewanoumin eläköityessä, mutta Dewanoumi, entinen suurmestari ja runsaat kolme vuotta aiemmin itsemurhaa yrittänyt Tsunenohana, kuoli yllättäen 28. marraskuuta 1960 juuri 64 vuotta täytettyään ja tallissa puhkesi perimysriita.


title: Masanobu Chiyonoyama

text: Vastustajanaan Kokonoella oli valmentaja Musashigawa, entinen maegashira Yoshihide Dewanohana, joka aktiiviuransa suhteellisen vaatimattomasta menestyksestä huolimatta nautti suurta arvostusta järjestelykykyjensä ansiosta ja nousi jopa koko ammattisumoliiton puheenjohtajaksi, rijichōksi (理事長), vuosiksi 1968–1974. Hän on edelleenkin ainoa rijichōna toiminut henkilö, joka ei aktiiviurallaan saavuttanut vähintään mestarin arvoa.


title: Masanobu Chiyonoyama

text: Kun Dewanoumi-tallista suurmestariksi 1965 noussut Shinmatsu Sadanoyama nai Dewanohanan tyttären, kävi Kokonoelle selväksi, että hän ei missään olosuhteissa voinut enää saada Dewanoumi-tallia hallintaansa. Dewanoumi lienee ammattisumon historian merkittävin yksittäinen talli, jolla oli katkeamaton edustus ylimmässä divisioonassa lähes vuosisadan ajan ja jonka painijat muodostivat enimmillään puolet ylimmän divisioonan ottelijoista. Tallissa eli ja elää yhä vahvana ajatus siitä, ettei siitä sallita haarautuvan erilleen pienempiä talleja. Nykyäänkin Dewanoumissa toimii peräti kuusi valmentajaa.


title: Masanobu Chiyonoyama

text: Tilanne oli kuitenkin kestämätön, joten pienemmäksi pahaksi arvioitiin Kokonoen sallita irtaantua omaksi tallikseen siten, että valmentaja Kokonoe sai viedä mennessään omaan talliinsa ne kymmenen painijaa, jotka olivat hänen itsensä värväämiä. Toisaalta Kokonoe erotettiin Dewanoumi-tallin ympärille vuosikymmenien aikana muodostuneesta ichimon-yhteisöstä. Tällaisia ichimoneja eli eräänlaisia klaaneja on ammattisumon piirissä kaikkiaan viisi ja Kokonoe-talli liittyi näistä pienimpään, Takasagoon.


title: Masanobu Chiyonoyama

text: Kokonoe oli taitava rekrytoija. Mukaansa hän sai maaliskuun 1967 turnauksen alla muun muassa niin ikään Hokkaidōlta kotoisin olevan mestari Kitanofujin ja tulevan sekiwake Kitaseumin. Kitanofuji voitti turnauksen tuloksella 14–1 katkaisten suurmestari Taihōn toistamiseen saavuttaman kuuden peräkkäisen turnausvoiton putken ja varmistaen samalla nousunsa suurmestariksi. Toinen hänen oppilaistaan, maegashiran arvoon parhaimmillaan yltänyt Matsumaeyama oli aiemmin varmistanut toisen divisioonan turnausvoiton uudelle Kokonoe-tallille. Kymmenet miljoonat näkivät Kokonoen vuodattavan ilon kyyneliä suorassa TV-lähetyksessä.


title: Masanobu Chiyonoyama

text: Kitanofuji ei jäänyt ainoaksi Kokonoen rekrytoimaksi suurmestariksi. Muutaman tuhannen asukkaan kotikylästään, Hokkaidōn Fukushimasta, hän löysi urheilullisesti yleislahjakkaan nuorukaisen vuonna 1970. Vastikään 15 vuotta täyttänyt poika ei ollut kiinnostunut Kokonoen tarjouksesta, mutta tarttui tämän tarjoamaan houkuttimeen lentää Tokioon tutustumiskäynnille. Lentomatkailu ei vielä tuolloin ollut yhtä tavanomaista kuin nykyään ja lentäminen kiehtoi poikaa. Hän jäi talliin ja nousi vuosikymmentä myöhemmin suurmestariksi nimellä Mitsugu Chiyonofuji.


title: Masanobu Chiyonoyama

text: Kokonoen ei koskaan nähnyt tätä, sillä hän menehtyi 29. lokakuuta 1977 vain 51-vuotiaana maksasyöpään Tokion Shibuyan kaupunginosassa sijaitsevassa Punaisen Ristin sairaalassa.


title: Masanobu Chiyonoyama

text: Tallin peri suurmestari Kitanofuji, joka viitisentoista vuotta myöhemmin vetäytyi ammattisumoliiton piiristä luovuttaen tallin johtajuuden uransa lopettaneelle suurmestari Chiyonofujille. On varsin todennäköistä, että aikanaan vuonna 2020 tallin perii Kokonoen nykyinen huippuoppilas, mestari Ryuji Chiyotaikai, joka kolmen edeltäjänsä tavoin on syntynyt Hokkaidōlla, Chitosen kaupungissa, vaikkakin virallisesti hänen kotiprefektuurikseen mainitaan eteläisellä Kyūshūn saarella sijaitseva Ōita johtuen Japanissa käytössä olevasta sukukohtaisesta rekisteröintimenettelystä. Kokonoe-talli siis mitä ilmeisimmin vaalii pitkään pohjoisia perinteitään.


title: Masanobu Chiyonoyama

text: Chiyonoyaman elämää on joskus kuvattu traagiseksi. Hän oli köyhiin oloihin syntynyt kalastajan poika, joka joutui elämään teini-ikänsä sodanajan oloissa ja harjoittelemaan ankarasti elintarvikepulan aikaan. Vaikka osa yleisöstä suorastaan pilkkasi häntä uran heikoimpina hetkinä, hän oli myös miljoonien ihmisten esikuva sodasta toipuvassa maassa. Valmentajana hän näki oppilaansa nousun suurmestariksi, mikä on harvinaista valmentajalle. Hän saattoi myös toisen tulevan suurmestarin uran hyvään alkuun. Harva valmentaja saavuttaa saman.


title: Håkan Loob

text: Håkan Loob (s. 3. heinäkuuta 1960 Visby, Ruotsi) on ruotsalainen entinen jääkiekkoilija, olympiavoittaja ja nykyinen jääkiekkovaikuttaja.


title: Håkan Loob

text: Loob on niitä harvoja pelaajia, jotka ovat voittaneet Stanley Cupin, olympiakullan sekä maailmanmestaruuden (kolmen kullan klubi). Näiden lisäksi hän voitti Ruotsin mestaruuden vuonna 1981 Färjestads BK:n riveissä.


title: Håkan Loob

text: Håkan Loob aloitti uransa Färjestads BK:n riveissä, jossa pelasi yhden kauden. Loob pitää hallussaan Elitserien runkosarjan yhden kauden maali- ja piste-ennätystä 42+34=76, jotka hän teki kaudella 1982–1983.


title: Håkan Loob

text: Sitten hän siirtyi NHL:ään. Loob pelasi oikeana laitahyökkääjänä Calgary Flamesin joukkueessa vuosina 1983–1989 ja voitti Stanley Cupin vuonna 1989. Tämän jälkeen hän palasi Ruotsiin ja Färjestad BK:hon. Siellä hän pelasi kunnes lopetti uransa vuonna 1996.


title: Håkan Loob

text: Nykyään Håkan Loob toimii Färjestads BK:n toimitusjohtajana.


title: Håkan Loob

text: Ruotsin pääsarjassa, Elitserienissä jaetaan vuosittain Håkan Loobin nimeä kantava palkinto eniten runkosarjassa maaleja tehneelle pelaajalle.


title: Håkan Loob

text: Håkan Loob on ainoa ruotsalainen pelaaja, joka on tehnyt vähintään 50 maalia yhden kauden aikana NHL:ssä.


title: Onkamo (Tohmajärvi)

text: Onkamo on yksi Tohmajärven monista kylistä Pohjois-Karjalassa. Kylässä on noin 400 asukasta. Onkamosta on matkaa Tohmajärven keskustaan eli Kemieen 14 km, Kiteelle 25 km ja Joensuuhun 45 km.


title: Onkamo (Tohmajärvi)

text:
Onkamossa oli alakoulu, joka siirtyi 2000-luvulla entisen metsäkoulun tiloihin ja lakkautettiin kevätlukukauden 2011 lopussa. Koulun oppilaat siirtyivät Tikkalan kouluun.
Kylässä toimi itsenäinen Onkamon metsäkoulu, joka siirtyi Kiteen oppimiskeskuksen alaisuuteen 1990-luvulla. Koulu on sittemmin lopetettu.
Kylässä toimii tällä hetkellä Onkamon Auto. Onkamossa oli ennen Onkamo Camping ja kyläkauppa Orho, joka lopetti 2005.
Onkamossa oli myös aikoinaan T-kauppa, tanssilava sekä pieni maalaisposti. Vapon Valkeasuon turvesuo sijaitsee kylän lähellä. Vielä kuusikymmenluvulla Onkamossa oli viisi kauppaa:
Ol. Yhteishyvä, Hammaslahden Kauppa Oy, ja Ol. Sisä-Karjala Onkamon aseman läheisyydessä.
Ertoniementien ja Säkäniementien risteyksessä toimi K-kauppa Ville Nykänen sekä myös
kuutostien ja Sortavalan tien risteyksessä oli sekatavaraliike.


title: Onkamo (Tohmajärvi)

text: Onkamo on risteyspaikka. Onkamossa on valtatie 6:n ja Niiralan rajanylityspaikan kautta Sortavalaan johtavan maantien, valtatie 9:n risteys.


title: Onkamo (Tohmajärvi)

text: Vanha ja uusi Karjalan rata kohtaavat Onkamon Lapinahossa. Vanha rata johtaa Niiralan kautta Venäjälle, ja se on vain tavarajunien ja satunnaisten Petroskoi-Joensuu-tilausjunien käytössä. Onkamon seisake ei ole enää henkilöliikennekäytössä; viimeinen Joensuu–Helsinki-välin matkustajajuna pysähtyi Onkamossa 2005. Paikallisliikenne kiskobussilla Joensuuhun lakkautettiin jo 1980-luvulla.


title: Onkamo (Tohmajärvi)

text: "Onkamo - kaloista kuulu" julkaistiin 2005.


title: Terveisiä kaaoksesta

text: Terveisiä kaaoksesta on rap-artisti Asan kolmas albumi, joka julkaistiin 25. lokakuuta 2006 Numbers Entertainmentin kautta. Albumilla Asa kuvaa abstraktein kielikuvin poliittisia mielipiteitään ja suhdettaan maailmankaikkeuteen. Levyllä vierailijoina ovat Joska Lakopoulos, Puppa J, Timo Pieni Huijaus, Davo ja Ali Bhutto. Albumi oli Suomen virallisella listalla kaksi viikkoa, yltäen parhaimmillaan sijalle 7.


title: Fat Man

text: Fat Man () oli Nagasakin yllä 9. elokuuta 1945 räjäytetty ydinpommi, joka tappoi räjähdyshetkellä noin 40 000 ihmistä. Vuoden 1945 loppuun mennessä oli kuollut säteilyn seurauksiin arviolta 80 000 ihmistä.


title: Fat Man

text: Ydinpommissa käytettiin fissioituvana aineena plutoniumia, jota oli 6,2 kilogrammaa. Plutoniuminen pallo oli noin 9 senttimetriä halkaisijaltaan, mutta kuitenkin ontto. Fat Man painoi yhteensä 4 545 kilogrammaa. Pommin painavin osa olivat 96-kulmaiset räjähdelinssit: lähes 4 000 kiloa omamassaltaan. Niissä oli lomittain nopeaa ja hidasta räjähdeainetta tarkoin vuorovälein. Koko pommin keskuksessa oli säteilylähde, joka alkoi fissiossa tuottaa nopeasti ionisaatiota eli neutronisäteilyä. Lisäksi ulko-osassa oli säteilyn heijaste, jonka tarkoitus on pitkittää fission kestoa.


title: Fat Man

text: Imploosiossa kohdistuu sisäänpäin suuntautuva symmetrinen iskuaalto. Se saa fissiilin materiaalin vaipumaan kasaan, jolloin kriittinen massa ylittyy. Ensin neutronilähde aktivoituu, ja pommin kuoressa oleva säteilyn heijaste pitkittää fissioreaktiota.


title: Fat Man

text: Pommin toiminta oli varsin mutkikasta erilaisine varmistustoimintoineen, sillä se sisälsi hyvin moninkertaiset ja monimutkaiset varmistinkojeistot. Charles Sweeney, Bockscarin päällikkö, rohkenikin epäillä, että itse ydinpommista tuleekin suutari, eli räjähtämätön. Pommiin kuului barometrit, ajastin sekä pienoistutka.


title: Fat Man

text: ”Lihava mies” tarkoitti vertauskuvallisesti Yhdistyneen kuningaskunnan pääministeriä, Winston Churchillia. "Fat Manin" rinnalla kehitettiin "Thin Mania" (suom. "Hintelä mies"), joka taas vuorostaan viittasi Yhdysvaltain presidenttiin Franklin Rooseveltiin.


title: Fat Man

text: Fat Man pudotettiin Bockscar-nimisestä B-29 Superfortress -koneesta, jota johti majuri Charles W. Sweeney. Pomminpudottajana toimi kapteeni Kermit K. Beahan. Itse ilma-aluksessa oli poikkeuksellisesti 3 lentäjää. Pommin aseisti ja viritti komentajakapteeni Frederick L. Ashworth, joka oli Yhdysvaltain laivastosta. Atomipommin teho oli noin 21 kilotonnia ja räjähdyskorkeus sama 550 metriä kuin Hiroshimaan kolme päivää aiemmin pudotetun Little Boyn. Nagasakin mäkisen maaston vuoksi tuhovaikutus jäi jonkin verran Hiroshiman pommia pienemmäksi. Pommituksissa käytettiin B-29 Superfortress -pommikoneita, koska ainoastaan ne kykenivät kantamaan näin suuret pommit.


title: Fat Man

text: Bikinin atollilla tehtiin 1. heinäkuuta 1946 ydinkoe lentopudotuksena. Siinä ”Dave’s Dream” -nimisestä B-29-pommittajasta tehtiin saman tyypin (Mk. 3) ja samantehoinen ydinkoeräjäytys kuin Nagasakissa ja Alamogordossa.


title: Fat Man

text: Tehokkaan vakoiluringin ansiosta Neuvostoliitto oli kopioinut tämän pommin kokoonpanon piirustuksineen. Se räjäytti oman ydinkokeensa RDS-1:nä vuonna 1949 ja kiri näin kiinni Yhdysvaltain saavuttaman etumatkan nopeassa tahdissa.


title: Luonnonlääke

text: Luonnonlääke on luontaisesti esiintyvästä asiasta saatava lääke vastakohtana synteettisesti valmistetuille lääkkeille.


title: Luonnonlääke

text: Historiallisesti katsoen kaikkilääkkeet on aluksi saatu luonnosta. Tätä on luultavasti tapahtunut pitkään kivikaudella aikana, josta ei ole mitään muistiin merkittyä tietoa. Kiinalaiset ovat käyttäneet ma huang -rohdosta, joka sisältää efedriiniä, ainakin 5 000 vuoden ajan. Kiinalainen C. C. Lee alkoi tutkia rohdosta Yhdysvalloissa sinne muutettuaan ja löysi efedriinin. Intiassa on käytetty muinaisten hindukirjoitusten mukaan "Rauwolfia serpentina" -kasvia, jonka osoitettiin myöhemmin sisältävän reserpiiniä. Etelä-Amerikan intiaanit ovat ilmeisesti käyttäneet eri "Chondrodendron"-suvun kasveissa esiintyviä, kuraren tyyppisiä aineita myrkkynuolissaan. Claude Bernard osoitti 1800-luvun puolivälissä kuraren vaikuttavanhermo-lihasliitokseen, ja monien kokeilujen jälkeen siitä tuli 1930-luvulla tehokas poikkijuovaisten lihaksien salpaaja, mikä oli edellytys kirurgisten leikkauksien kehittymiselle.


title: Luonnonlääke

text: Vanhimman tunnetun lääkkeiden valmistus- ja annostusohjeiston laativat sumerilaiset Mesopotamiassa noin vuonna 2200 eaa., ja ehkä tunnetuin tällainen dokumentti on ns. Ebersin papyrus Egyptistä noin vuodelta 1550 eaa. Kreikkalainen Galenos kokosi ja luetteloi aikansa käsitykset lääkehoidosta 100-luvulla ja tuli samalla pysäyttäneeksi arvovallallaan alan kehityksen 1 500 vuodeksi. Kasvikunnasta saatuja uutteita ja muita valmisteita kutsutaan edelleenkin usein galeenisiksi valmisteiksi.


title: Luonnonlääke

text: Luonnonlääkkeissä oli kaksi ongelmaa. Ensinnäkin vaikuttavan aineen pitoisuudet saattoivat samassakin kasvissa vaihdella rajusti mm. kasvupaikasta ja säistä riippuen. Tämä johti toisaalta lääkkeen huonoon tehoon, toisaalta myrkytysten yleisyyteen. Tästä ovat viimeisimpinä esimerkkeinä digitaliksenlehti, jota käytettiin sydämen vajaatoiminnan hoitoon, ja alvejuuriuute, jota käytettiinmatolääkkeenä vielä 1960-luvulla. Molemmissa on varsin myrkyllisiä aineita, digitoksiinia ja floroglusiinijohdoksia. Siksi farmasiassa tunnettiin erityinen oppi, biologinen standardisointi, jonka tavoitteena oli varmistaa tuotteiden tasalaatuisuus. Tästä huolimatta myrkytykset olivat tavallisia.


title: Luonnonlääke

text: Toinen ongelma oli se, että poppamiehet käyttivät yleensä monimutkaisia seoksia eivätkä välttämättä tienneet, mikä kasvi seoksessa oli vaikuttava. Tästäkin on hyvänä esimerkkinä digitoksiini. Englantilainen William Withering sai eräältä kansanparantajalta yli 20 rohdosta sisältävän yrttireseptin, joka paransi vesipöhöä. Withering huomasi varsin pian, että vaikuttava komponentti oli rohtosormustinkukan lehti, ja julkaisi sen vaikutuksen melko täsmällisesti vuonna 1785 ilmestyneessä teoksessa "An Account of the Foxglove, and Some of Its Medical Uses: with Practical Remarks on Dropsy and Other Diseases".


title: Luonnonlääke

text: Luonnonlääkkeiden käyttö oli myös sattumanvaraista siksi, että sairauksien luonnetta ei ymmärretty, minkä vuoksi hoidettiin lähinnä sairauksien oireita. Niinpä kiinapuunkuorta käytettiin aluksi vain kuumelääkkeenä ja sen käytöstä tuli järjenmukaista vasta, kun kuoresta löydetyn kiniinin todettiin tappavan malarialoisia. Kuumelääkkeenä kiinanpuunkuori on suhteellisen huono, mutta malariaan se tehoaa hyvin, vaikka se onkin varsin myrkyllinen lääke.


title: Luonnonlääke

text: Luonnonlääkkeitä on runsaasti edelleen aivan normaalin koululääketieteen lääkevalikoimissa, tosin pitkälle puhdistettuina tai sitten synteettisesti tai puolisynteettisesti valmistettuina. Esimerkkejä ovat digitoksiinin, efedriinin ja reserpiinin lisäksi mm. oopiumista saatavat morfiini, kodeiini ja papaveriini, atropiini ja skopolamiini, adrenaliini ja noradrenaliini, dopamiini ja levodopa, pilokarpiini, fysostigmiini, ergotamiini, kokaiini, prostaglandiinit, salisylaatit, kortisoni johdoksineen, hepariini, dikumaroli, kaikki vitamiinit, erytropoietiini (Epo), ksylitoli, monet ulostusaineet, kaikki hormonit, kolkisiini, monet mikrobilääkkeet, kuten penisilliinit, tetrasykliinit, kloramfenikoli, erytromysiini, streptomysiini ja muut aminoglykosidit, nystatiini ja monet syöpälääkkeet, kuten vinka-alkaloidit, taksaanit, bleomysiini ja daktinomysiini. Monista näistä lääkeaineryhmistä on kehitetty joko puolisynteettisiä johdoksia tai kokonaan synteettisiä sukulaisaineita, joiden ominaisuudet ovat luonnonainetta paremmat. Oma lukunsa on viime vuosina alkanut geeniteknologinen tuotanto, esimerkiksi insuliinin tuottaminen geeniteknologisesti tai kokonaan uusien proteiinilääkkeiden tuotanto.


title: Luonnonlääke

text: Yhteenvetona voidaan todeta, että koululääketiede on hyödyntänyt varsin tehokkaasti ne luonnosta saatavat aineet, joiden teho ja myrkyttömyys ovat olleet hyväksyttävällä tasolla. Se ei sulje pois sitä, että poppamiesten ja muista perinteisistä luonnonlääkkeistä olisi vielä löydettävissä uusia ja tuntemattomia aineita. Pääasiassa "luonnonlääkintään" on kuitenkin jäänyt aineita, jotka ovat joko liian myrkyllisiä tai liian tehottomia läpäistäkseen vaatimukset viralliseen lääketieteelliseen käyttöön.


title: Janne Korhonen (taekwondoin)

text: Janne Korhonen (s. 30. maaliskuuta 1970 Oulu) on suomalainen taekwondoin. Hän on kilpaillut International Taekwon-Do Federation (ITF) -maailmanliiton kilpailuissa. Korhosen pituus on 195 cm ja paino noin 120 kg.


title: Janne Korhonen (taekwondoin)

text: Korhonen aloitti urheiluharrastuksen esikouluiässä hiihdolla ja yleisurheilulla. Kamppailulajien harjoittelun hän aloitti vuonna 1982 shotokan karatella siirtyen viisi vuotta myöhemmin taekwon-doon, jossa hän graduoi dan-vyöarvon vuonna 1991. Samana vuonna Korhonen debytoi maajoukkueessa.


title: Janne Korhonen (taekwondoin)

text: Korhosen parhaat saavutukset taekwon-dossa ovat Euroopan mestaruudet vuosilta 1992 (Koszalin, Puola) , 1993 (Groningen, Alankomaat) ja 1999 (Riccione, Italia).


title: Janne Korhonen (taekwondoin)

text: Kehittääkseen taekwon-dossa vaadittavia atleettisia ominaisuuksia Korhonen harjoitteli osana ominaisuusharjoittelua yleisurheilulajeja, muun muassa heittäen 2 kg:n kiekkoa 58,32 m. Vauhdittomassa pituushypyssä hänen ennätyksensä on 340 cm, 100m juoksussa 11,2 s (epävirallinen tulos) ja rinnallevedossa raakana 190 kg. Lähes koko urheilu-uransa ajan Korhonen toimi itse omana valmentajanaan. Varhaisina harjoitteluvuosina hänen pääopettajanaan toimi Fikret Güler. Koulutukseltaan hän on lääketieteen lisensiaatti (Oulun Yliopiston tutkintotodistus)


title: Janne Korhonen (taekwondoin)

text:
Korhoselle on myönnetty Kansan Tahto -mitali 1999.
Hänelle on myös luovutettu Oulun urheilumitali vuonna 1991.


title: Liikennevakuutus

text: Liikennevakuutus on Suomessa lakisääteinen vahinkovakuutus, joka korvaa moottoriajoneuvon liikenteeseen käyttämisestä aiheutuvia vahinkoja. Liikennevahingon aiheuttaneen moottoriajoneuvon vakuutus korvaa vahingosta aiheutuneita henkilövahinkoja. Tämän lisäksi vakuutus korvaa vahingossa osallisena olleen syyttömän ajoneuvon korjauskulut.


title: Liikennevakuutus

text: Liikennevakuutus on Suomen yleisin vahinkovakuutus. Vakuutusyhtiöiden yhteenlaskettu maksutulo liikennevakuutuksesta oli vuonna 2004 noin 571 milj. euroa. Vakuutuksesta korvattiin samana vuonna liikennevahinkoja noin 360 milj. eurolla (noin 89 000 vahinkoa).


title: Liikennevakuutus

text: Autovakuutus (ns. kaskovakuutus) on vapaaehtoinen vakuutus, joka korvaa esimerkiksi ilkivalta- tai palovahinkoja.


title: Liikennevakuutus

text: Suomen liikennevakuutuslain uudistusta valmisteltiin pitkään 2010-luvun puolessa välissä ja uusi laki astui voimaan 1.1.2017. Uuden lain keskeisimpiä muutoksia ovat se, että vakuutuksen laiminlyönnistä tulee aiempaa kovemmat sanktiot (poliisi voi ottaa heti kilvet pois vakuuttamattomasta autosta) ja perinteinen kaavamainen bonusjärjestelmä poistui. Esimerkiksi laki ei enää estä sitä, että kakkosautoon voi neuvotella korkeat bonukset puhtaan vahinkohistorian perusteella. Myös korvaushakemusten käsittelyaikavaatimukset tiukkenivat. Uudistuksessa on myös pyritty ottamaan huomioon ajoneuvojen autonominen toiminta.


title: Liikennevakuutus

text: Liikennevakuutus on säädetty pakolliseksi jokaiselle moottoriajoneuvolle. Liikennevakuutuslain määrittelyn mukaan poikkeuksina ovat vain junat, raitiovaunut ja muut kiskoilla kulkevat ajoneuvot sekä eräät hitaat ajoneuvot, joita ovat esimerkiksi leikkuupuimurit ja traktorit joiden rakenteellinen huippunopeus on enintään 15 km/h. Myöskään valtion ei tarvitse vakuuttaa ajoneuvojaan.


title: Liikennevakuutus

text: Suomessa rekisteröidylle ajoneuvolle voi liikennevakuutuksen myöntää vain vahinkovakuutusyhtiö, jolla on oikeus toimia Suomessa. Näitä ovat suomalaisten vakuutusyhtiöiden lisäksi Suomeen rekisteröityneet muualla ETA-alueella toimivat vakuutusyhtiöt.


title: Liikennevakuutus

text: Vakuutusmaksu määräytyy kunkin vakuutusyhtiön omien maksutaulukoiden mukaan. Liikennevakuutukselle on tyypillistä ns. bonus-malus-järjestelmä. Sen mukaan ajoneuvon vakuutuksesta korvatut vahingot korottavat vakuutusmaksua (malus). Vastaavasti vahingottomat kaudet alentavat vakuutusmaksua (bonus).


title: Liikennevakuutus

text: Vakuuttamattomalta ajoneuvolta peritään hyvike, joka käytännössä on useampikertainen vakuutusmaksu. Hyvikkeen perii liikennevakuutuskeskus.


title: Liikennevakuutus

text: Liikennevakuutus korvaa moottoriajoneuvon liikenteeseen käytöstä aiheutuvia vahinkoja. Korvausvastuun ulkopuolelle jäävät tilanteet, joissa ajoneuvo ei ole ollut vahinkohetkellä liikenteessä. Tällaisia tilanteita ovat esimerkiksi lastin kuormaamiseen tai purkamiseen liittyvät vahingot.


title: Liikennevakuutus

text: Vakuutuskorvaukset maksetaan ns. ankaran vastuun periaatteen mukaisesti. Korvaus ei riipu vahingon aiheuttajan tuottamuksesta, vaan se suoritetaan, vaikka kukaan ei olisi syyllinen tapahtumaan. Poikkeuksena tästä säännöstä on kahden ajoneuvon törmäys (kolari), jossa vastapuolen tulee olla syyllinen tapahtumaan. Tällöinkin korvataan myös syyllisen ajoneuvon kuljettajan ja matkustajien henkilövahingot.


title: Liikennevakuutus

text: Ajoneuvon kuljettajan ja matkustajien korvauksiin vaikuttavat alentavasti kuljettajan käyttäytyminen. Esimerkiksi rattijuopumus tai törkeä liikenneturvallisuuden vaarantaminen voivat alentaa ja joissain tapauksissa jopa poistaa oikeuden korvauksiin.


title: Liikennevakuutus

text: Korvausten laajuus ja suuruus määräytyvät vahingonkorvauslain mukaisesti.


title: Liikennevakuutus

text: Tyypillisiä liikennevakuutuksesta korvattavia henkilövahinkoja ovat


title: Liikennevakuutus

text: Tyypillisin omaisuusvahingon korvaus on ajoneuvon korjauskustannusten suorittaminen.


title: Liikennevakuutus

text: Lakisääteinen liikennevahinkolautakunta ohjaa yhtiöiden korvaustoimintaa. Tämä tapahtuu sekä antamalla yleisiä ohjeita eri korvauslajeista että lausunnoilla yksittäisista vahingoista.


title: Liikennevakuutus

text: Suomalainen liikennevakuutus on voimassa kaikissa Euroopan talousalueen maissa.


title: Liikennevakuutus

text: Suomi on mukana ns. Vihreä Kortti (Green Card) –järjestelmässä. Vihreä Kortti on kansainvälinen todistus liikennevakuutuksen voimassaolosta. Järjestelmässä useimmat Euroopan ja Pohjois-Afrikan maat ovat sopineet, että kortti on riittävä osoitus liikennevakuutuksen voimassaolosta ajoneuvon kotimaassa, eikä ajoneuvolle tarvitse ottaa vakuutusta matkan aikana. Kortti on esitettävä rajaviranomaisille.Venäjän ja eräiden muiden itäisen Euroopan maiden tultua osaksi Green Card -järjestelmää vuonna 2009 se kattaa käytännössä koko Euroopan.


title: Liikennevakuutus

text: Vakuutuksen korvaukset määräytyvät kunkin maan oman liikennevakuutuslainsäädännön mukaisesti. ETA-maissa suomalaisen ajoneuvon kuljettaja tai matkustajat voivat kuitenkin valita, korvataanko vahingot Suomen vai tapahtumamaan lainsäädännön mukaan.


title: Liikennevakuutus

text: Suomalainen liikennevakuutus on kansainvälisesti harvinainen, sillä se korvaa myös liikennevahingon aiheuttaneen kuljettajan henkilövahinkoja. Pohjoismaita lukuun ottamatta liikennevakuutus korvaa yleensä vain muiden kuin liikennevahingon aiheuttaneen kustannuksia.


title: Liikennevakuutus

text: EU:n neljännen liikennevakuutusdirektiivin mukaan jokaisessa EU-maassa tulee olla kansallinen tietokeskus, josta toisesta maasta olevan ajoneuvon haltija voi selvittää vahingosta vastuussa olevan vakuutusyhtiön. Suomessa tällaisena kansallisena tietokeskuksena toimii liikennevakuutuskeskus (nykyään tiedot saa TraFi:sta). Direktiivin mukaan jokaisella vakuutusyhtiöllä tulee olla vakuutusedustaja kaikissa muissa EU-maissa. Liikennevahingon kohteeksi joutuneen ei tarvitse vaatia korvauksia toisessa maassa toimivalta vakuutusyhtiöltä, vaan hän voi kääntyä vakuutusedustajan puoleen omassa maassaan.


title: Liikennevakuutus

text:
Liikennevakutusta koskevaa kansallista lainsäädäntöä
Liikennevakuutusta koskevaa EU-lainsäädäntöä


title: Lohjan Pyhän Laurin kirkko

text: Lohjan Pyhän Laurin kirkko on Lohjan seurakunnan keskiaikainen harmaakivikirkko. Kirkko on Suomen suurin keskiaikainen pitäjänkirkko. Se on vuonna 2003 tehdyn laajan dendrokronologisen tutkimushankkeen mukaan rakennettu suunnilleen vuosien 1470 ja 1490 välisenä aikana. Sisätilojen kalkkimaalaukset ajoittuvat piispa Arvid Kurjen aikaan (1510–1522). Lohjan Pyhän Laurin kirkko ja Hattulan Pyhän Ristin kirkko ovat Suomen merkittävimpiä kuvakirkkoja, ja niitä pidetään sisarkirkkoina niiden runsaiden maalausten vuoksi. Kirkko on omistettu diakoni pyhälle Laurentiukselle eli pyhälle Laurille, joka kärsi marttyyrikuoleman.


title: Lohjan Pyhän Laurin kirkko

text: Kirkko kuuluu Museoviraston vuonna 2009 määrittelemiin valtakunnallisesti merkittäviin rakennettuihin kulttuuriympäristöihin. Ympäristöön kuuluvat muun muassa 1950-luvulla rakennettu seurakuntatalo sekä keskiaikaisella paikallaan oleva pappila, jonka nykyisin Lohjan museona toimiva päärakennus on 1800-luvun lopulta.


title: Lohjan Pyhän Laurin kirkko

text: Kivikirkkoa on edeltänyt puukirkkoja, joista ensimmäinen rakennettiin seurakunnan perustamisen jälkeen 1230- tai 1240-luvulla. Puukirkoista tai niiden tarkasta sijaintipaikasta ei ole olemassa tietoja. Rahalöytöjen ajoituksen perusteella on kuitenkin pidetty mahdollisena, että puukirkko olisi ollut ennen 1300-lukua toisaalla. On myös oletettu, että kivikirkko olisi rakennettu puukirkon ympärille, kuten eräissä kirkoissa tiedetään tehdyn.


title: Lohjan Pyhän Laurin kirkko

text: Kirkko on säilynyt kohtalaisen hyvin alkuperäisenä, mutta erityisesti 1800-luvulla tehtyjä korjauksia on pyritty entistämään oletettuun aiempaan asuun, ja yleisilmeen perusteella kirkko on ajoitettavissa myöhäiskeskiaikaan. Dendrologinen tutkimus vuodelta 2003 vahvistaa rakennusajankohdan suunnilleen vuosiin 1470–1490.


title: Lohjan Pyhän Laurin kirkko

text: Kirkko on ulkomitoiltaan 40,3 × 22,3 metriä, ja kirkkosalin pinta-ala on noin 670 neliömetriä. Se on siten Suomen keskiaikaisista pitäjänkirkoista suurin. Seinien korkeus, 11,0–12,5 metriä, ja sivulaivoja korkeampi keskilaiva korostavat sisätilan avaruutta. Kirkon katonharjan korkeus on 34 metriä. Kaikista Suomen keskiaikaisista kivikirkoista Lohjan Pyhän Laurin kirkko on kolmanneksi suurin Naantalin kirkon ja Turun tuomiokirkon jälkeen. Kolmilaivaisessa runkohuoneessa on vain neljä pilariparia, mikä lisää tilan tuntua, sillä kaksi ensimmäistä pilariväliä ovat merkittävästi pitempiä kuin kolmas.


title: Lohjan Pyhän Laurin kirkko

text: 1800-luvun alussa kirkossa pidettiin katselmus, ja siinä edellytettyjä korjaustöitä toteutettiin vuonna 1805. Korjausten yhteydessä ikkunoiden muoto muutettiin ja papinovi muurattiin umpeen. Kirkossa tehtiin merkittävät restaurointityöt 1966–1968, jolloin muun muassa papinovi avattiin ja ikkunat palautettiin papinoven perusteella arvioituun keskiajan muotoon. Kirkon päädyissä olevat kivipinnalle tehdyt tiilikoristeet edustavat samaa tyyppiä.


title: Lohjan Pyhän Laurin kirkko

text:
Keskiaikaisia sivualttareiden paikkoja on löydetty useita, mutta pääalttarin etsinnät eivät ole tuottaneet tulosta. Sakaristossa on ollut alttari vielä 1600-luvulla, samoin asehuoneesta on löytynyt viitteitä alttarista. Keskiajan veistoksista ja alttarikaapeista ei ole kovin paljon säilynyt. Yksi niistä on Pyhää Laurentiusta esittävä veistos noin vuodelta 1400. Suuren krusifiksin valmistumisajankohdaksi arvioidaan 1400-luvun loppu, ja todennäköisesti se on tehty Turussa. Sakaristoon on talletettu kaivauksista löytynyt pahoin vahingoittunut osa Pyhää Martinusta esittävästä puuveistoksesta. Ikkunoissa on keskiajalla ollut sittemmin hävinneitä lasimaalauksia.
Kirkkoon saatiin uusi saarnastuoli noin 1650, jolloin kuoriin tehtiin muutoksia ja samalla vanha, mahdollisesti keskiaikainen, saarnastuoli siirrettiin sakastiin. Nykyinen saarnastuoli on vuodelta 1845, ja sen on suunnitellut Jean Wiik intendenttikonttorista. Keskiaikainen alttarikaappi on poistettu uuden alttarilaitteen tieltä 1662, jolloin rakennettiin uusi alttari. Nykyinen alttari kaiteineen on Pirkko Stenrosin suunnittelema ja vuodelta 1987. Runsaasti esineitä on kadonnut todennäköisesti erityisesti 1800-luvun alun siivousinnossa.


title: Lohjan Pyhän Laurin kirkko

text: Kirkon pohjoisseinällä on Margareta Capsian maalaama alttaritaulu, jonka lahjoitti vuonna 1738 kirkkoherra Gregorius Arctopolitanus. Kruunut ovat kaikki lahjoituksia, kaksi Laakspohjan kartanon omistajalta ja tämän tyttäreltä, yksi Liivinmaan kuvernööriltä Claes Tottilta.


title: Lohjan Pyhän Laurin kirkko

text: Kirkossa on ollut käytössä ehtoolliskalustoa Viipurin maaseurakunnan kirkosta, josta tuotiin myös silkkinen messukasukka vuodelta 1735.


title: Lohjan Pyhän Laurin kirkko

text: Urut on rakentanut 1985 Urkurakentamo Veikko Virtanen, samoin kuoriurut vuodelta 1986. Urkujen arkkitehtoninen muotoilu ja urkulehteri ovat arkkitehti Ola Laihon käsialaa.


title: Lohjan Pyhän Laurin kirkko

text: Kirkon kaikilla seinillä sakaristoa ja asehuonetta myöten on maalauksia, ja ne kuuluvat kansallisiin kulttuuriaarteisiin. Kirkon maalaukset on mahdollisesti lahjoittanut Raaseporin käskynhaltijana 1490–1513 toiminut Tönne Erikinpoika Tott, jonka vaakuna on ollut kirkossa aiemmin olleessa lasimaalauksessa. Seinien maalaukset peitettiin kalkkimaalilla 1700-luvulla ja 1800-luvun alussa valoisuuden lisäämiseksi. Runkohuoneen holvienkin maalauksia kirkkoherra vaati peitettäväksi, kun "joku kurja tuhertaja [on] muinaisina aikoina – – liannut kirkon korkeat holvit". Niitä ei kuitenkaan peitetty. Suhtautuminen muuttui, ja 1886 kaikki maalaukset otettiin esiin. Työtä johti Emil Nervander, ja työn aikana maalaukset voitiin ajoittaa 1510-luvulle kuori-ikkunan vieressä olevan piispa Arvid Kurkeen viittaavan vaakunan perusteella. Vanhat maalaukset vahvistettiin voimakkain värein. Ne kuitenkin entistettiin 1950-luvulla, jolloin työtä johti konservaattori Oskari Niemi. Nämä työt rahoitettiin myyntikampanjoin ja lahjoituksin.


title: Lohjan Pyhän Laurin kirkko

text: Maalaukset esittävät erityisesti ihmishahmoja ja tapahtumia. Kirkossa on säilynyt kaikki 12 vihkiristiä, jollaiset oli tapana maalata keskiajan kirkkoihin.


title: Lohjan Pyhän Laurin kirkko

text: Kivisakasti on rakennettu samaan aikaan kuin nykyinen kirkko, mutta se valmistui kuitenkin ensin. Se on suhteellisen kookas, sillä se on suhteutettu runkohuoneen kokoon. 1490-luvulla valmistunut ulkoisesti vaatimaton asehuone on myös kookas, mutta siinä ei ole päätykoristetta. Viistosti oven yläpuolella on ulkosaarnastuolin aukko, jollainen on monissa Varsinais-Suomen ja Hämeen kirkoissa mutta Uudellamaalla vain Lohjalla ja Sipoon kirkossa. Ulkosaarnastuoliin on käynti sisältä asehuoneen lounaisnurkan portaista.


title: Lohjan Pyhän Laurin kirkko

text: Kellotapulin kivinen alaosa on peräisin keskiajalta. Yläosa on rakennettu saksalaisen rakennusmestarin Johann Friedrich Schultzin johdolla noin vuonna 1740. Tapulin kolmesta kellosta vanhin, keskikokoinen, on valettu Tallinnassa 1594, suurin vuonna 1624 Lohjalla ja pienin 1740 Tukholmassa. Suurin arvellaan valetun vanhemmasta haljenneesta kellosta saadusta materiaalista ja kruunun avustuksena saadusta 400 kilon rautaerästä.


title: Lohjan Pyhän Laurin kirkko

text: Kun hautausmaan todettiin vähitellen käyneen ahtaaksi sen jälkeen, kun kirkon alle hautaaminen 1783 kiellettiin, sitä on laajennettu useita kertoja vuodesta 1825 lähtien, viimeksi 1945. Sen jälkeen on perustettu uudet hautausmaat Virkkalaan sekä Metsolaan, jossa on arkkitehti Erik Bryggmanin suunnittelema siunauskappeli.


title: Lohjan Pyhän Laurin kirkko

text: Hautausmaalla on ollut 1700-luvun alkupuolella tehty hautakappeli, jonka rakennuttajana pidetään Veijolan tilan omistajaa, lääninsihteeri Johan Henriksson Arckenholtzia. Kappeli jäi hoitamattomaksi, ja nykyisin sen paikalla on muistomerkiksi 1923 pystytetty luonnonkivi. Kivi pystytettiin erityisesti historioitsija Johan Arckenholtzin muiston kunnioittamiseksi. Tapulin viereen rakennutti Laakspohjan kartanon omistaja Magnus Erik Ehrnrooth keltaisen uusklassisen hautakappelin. Sen oven yläpuolella on kivilaatassa teksti "Laxpojo Graf 1824" ja seinään on myöhemmin kiinnitetty kivitaulu, jossa on kappeliin haudattujen nimet. Kirkon länsipuolella on Sedolan hautakappeli, jonka rakennutti 1825 Sedolan rusthollin omistaja Henrik Sederström. Kappelin päädyssä on kivitaulu "Sedola Graf Byggnad af H: S: 1825". Hautakappeliin on haudattu Sederström ja hänen vaimonsa Anna Kajsa Wessman. Kappeleissa on hautaholvit, jotka vuoden 1903 määräysten mukaan on täytetty hiekalla. Molemmat kappelit on maalattu ja kunnostettu 1980-luvulla. Kirkon itäpuolella on kumpareessa 1840 tiilestä muurattu Outamon ratsutilan hautakammio, jonka ovena on valurautakansi.


title: Lohjan Pyhän Laurin kirkko

text: Unohdettujen vainajien muistomerkki paljastettiin 1934 kirkon eteläseinustalla. Hautausmaan pohjoispäässä on Ilmari Wirkkalan suunnittelema sankarihauta-alue. Sen taustana on kotkakuvioinen metallirakennelma, jossa kiipeilee villiviini, ja keskellä on sankaripatsas. Karjalaan jääneiden vainajien muistomerkki on kirkon pohjoisseinustalla.


title: Lohjan Pyhän Laurin kirkko

text: Hautausmaalle on haudattu muun muassa kirkon maalaukset entisöinyt Oskari Niemi. Kellotapulin vieressä on Johannes ja Kyllikki Virolaisen hauta. Kirkosta itään on vuonna 1918 vakaumuksensa puolesta kaatuneiden muistomerkki. Hautausmaan koillislaidassa on arkkitehti Bey Hengin 1990 suunnittelema uurnalehto, ja uusi uurnahauta-alue on kirkon pohjoispuolella länsiaidan vieressä. Hautausmaan itäpuolen vuonna 1830 tehdyllä mäntykankaisella laajennusalueella on yhä jäljellä siellä silloin kasvaneita mäntyjä.


title: Laulajan taival 2

text: Laulajan taival 2 (AABLP 106 / AABMK 106) on Rauli ”Badding” Somerjoen vuonna 1988 julkaistu kokoelma-albumi, joka on jatkoa edellisvuonna ilmestyneelle "Laulajan taival" -kokoelmalle. "Laulajan taival 2" sisältää enemmän 1970-luvun rock-kappaleita kuin sen edeltäjä.


title: Laulajan taival 2

text:
A-puoli (1. levy)
B-puoli
C-puoli (2. levy)
D-puoli


title: Joensuun taidemuseo

text: Joensuun taidemuseo Onni on Joensuun kaupungin ylläpitämä museo. Taidemuseo on perustettu 1962, ja se hoitaa ja pitää näytteillä lahjoituskokoelmiin ja omien hankintojen kautta muodostettuun kokoelmaan kuuluvia teoksia. Perusnäyttelyn ohessa museo järjestää vuosittain kotimaisen ja ulkomaisen taiteen näyttelyitä.


title: Joensuun taidemuseo

text: Taidemuseon alkuna oli Olavi Turtiaisen testamentilla Joensuun kaupungille lahjoittama taidekokoelma. Taidemuseo perustettiin lahjoituksen ansiosta, ja sen jälkeen kokoelmia täydensi myös Arla Cederbergin kokoelma sekä Onni Okkosen taidekokoelma kirjastoineen ja arkistoineen.


title: Joensuun taidemuseo

text: Taidemuseo sijaitsi aiemmin entisissä tyttölyseon tiloissa Rantakadulla. Nykyinen museorakennus on kaupungin keskustassa Kirkkokadulla sijaitseva entinen Joensuun lyseo, joka on tyyliltään uusrenessanssia ja valmistunut 1894. Sen on suunnitellut arkkitehti Theodor Decker. Koulun siirryttyä muualle rakennus remontoitiin ja se avattiin museon käyttöön 29.11.1981.


title: Joensuun taidemuseo

text: Kokoelmissa vanhimmat esineet ovat 3000 vuoden takaa. Kokonaisuuksina ovat esillä mm. antiikin taide, Kiinan taide, 1800-luvun suomalainen maalaustaide, renessanssin madonnat ja suomalaiset ikonit. Yleisön suosikkeja ovat esimerkiksi Albert Edelfeltin Pariisitar (Virginie) ja Magnus Enckellin Narkissos. Onni Okkosen antiikin kokoelmassa on kreikkalaista, etruskilaista ja hellenistisen kauden roomalaista esineistöä. Olavi Turtiaisen kokoelmassa on muun muassa Tapani Raittilan ja Helge Dahlmanin taiteen kokonaisuudet. Madonna-huoneessa on esillä katoliseen kulttuuripiiriin kuuluvaa taidetta.


title: Joensuun taidemuseo

text: Taidemuseo teki 2007 lahjoitussopimuksen Carl-Johan af Forsellesin kanssa tämän noin 400 teosta käsittävän nykytaiteen kokoelman lahjoittamisesta. Kokoelman pohjalta toteutettiin näyttely vuonna 2008.


title: Musiini

text: Musiinit ovat glykoproteiineihin kuuluvia valkuaisaineita, joita on muun muassa tuki- ja sidekudoksessa ja limakalvoissa.


title: Musiini

text: Musiini on niin sanottu lima-aine, runsashiilihydraattisten glykoproteiinien yleisnimi, joka sitoo runsaasti nesteitä. Musiini suojaa muun muassa suolistoa ja tekee esimerkiksi nivelvoiteen, sekä syljen ja monet muut eritteet tahmeiksi ja liukkaiksi.


title: Liikennepoliittinen yhdistys Enemmistö

text: Liikennepoliittinen yhdistys Enemmistö r.y., puhekielessä Enemmistö, on syksyllä vuonna 1968 perustettu joukkoliikenteen, jalankulun ja pyöräilyn asemaa parantamaan pyrkivä järjestö. Yhdistys syntyi vastustamaan yhteiskuntaa, jossa ihmisten liikkuminen perustui etupäässä oman auton käyttöön. Keskeisenä uhkakuvana nähtiin Smithin & Polvisen liikennesuunnitelma, jonka mukaan auton käyttöä varten Helsinkiin olisi rakennettu kattava väyläverkosto.


title: Liikennepoliittinen yhdistys Enemmistö

text: Amerikkalainen konsulttitoimisto Wilbur Smith and Associates laati yhdessä konsulttitoimisto Pentti Polvinen ky:n kanssa 1960-luvun lopulla Helsingille esityksen, joka perustui alueen kehittämiseen nojautumalla yksityisautoiluun ja laajamittaiseen liikenneväylien rakentamiseen.


title: Liikennepoliittinen yhdistys Enemmistö

text: Ehdotus synnytti vilkkaan julkisen keskustelun ja lopputuloksesta tuli päinvastainen, kun Helsingissä päätettiin sen sijaan jatkossa suosia joukkoliikennettä. Kantakaupungin yleiskaavassa omaksuttiin 1970-luvulla uusi linjaus. Ohjaamatonta kehitystä ei pidetty enää suotavana vaan kantakaupungin muutosta pyrittiin aktiivisesti rajoittamaan haluttuun suuntaan. Kaupunginvaltuusto oli toukokuussa 1969 päätynyt myönteisen metropäätöksen yhteydessä joukkoliikenteen kehittämisen kannalle.


title: Liikennepoliittinen yhdistys Enemmistö

text: Arkkitehti Jorma Männyn vuonna 1967 Helsinki-Seuran kokouksessa tekemästä ehdotuksesta Aleksanterinkadun muuttamisesta kävelykaduksi tuli myöhemmin perustettavan Enemmistö ry:n merkittävä symboli. Autoton Aleksi nousi Enemmistö ry:n konkreettiseksi tavoitteeksi vuonna 1969. Enemmistöläisyys osoitti ajan hengen ideologista polarisoitumista. Vasemmisto ajoi autottomuutta, oikeisto vastusti tätä.


title: Liikennepoliittinen yhdistys Enemmistö

text: Järjestön juuret juontavat 1960-luvun lopun Helsingin yliopiston opiskelijaradikalismiin. Yhdistyksen perustajat Asko Salokorpi ja Lauri Nordberg kutsuivat syksyllä 1968 koolle joukon samanhenkisiä ihmisiä. Salokorven ja Nordbergin 118 henkilön kutsulistalla oli arkkitehteja, poliitikkoja, kirjailijoita ja taiteilijoita. Näistä paikalle tulleet noin 50 henkilöä perustivat yhdistyksen.


title: Liikennepoliittinen yhdistys Enemmistö

text: Yhdistys laati 26-kohtaisen liikennemanifestin, jossa "valtaenemmistö" eli jalankulkijat, pyöräilijät ja joukkoliikenteen käyttäjät, vaati muutoksia liikennelainsäädäntöön ja -suunnitteluun. Yhdistyksen johtokunnan jäsenistä Leena Maunula, Jorma Mänty, Lauri Nordberg, Asko Salokorpi, Leif Sundström ja Pentti Tuovinen kirjoittivat Tammen Huutomerkki-sarjassa vuonna 1969 ilmestyneen Leena Maunulan toimittaman kirjan "Alas auton pakkovalta". Kirjassa käydään läpi perusteita, miksi auton laajamittaisesta käytöstä pitää luopua, ja keinoja joilla luodaan autoton yhteiskunta.


title: Liikennepoliittinen yhdistys Enemmistö

text: Yhdistys on alusta asti ollut virallisesti poliittisesti sitoutumaton ja pitää alkuaikojensa menestystä osin puoluekentän ulkopuolelta löytyneiden aktiivien ansiona. Yhdistyksen alkuvuosina kommunismin eri suuntaukset ja erityisesti taistolaisuus olivat vahvasti edustettuna yhdistyksen vuosikokouksissa.


title: Liikennepoliittinen yhdistys Enemmistö

text: Yhdistys on alkuajoista saakka tavoitellut merkittävää yhteiskunnallisen vaikuttajan roolia. Yhdistyksen jäseniä ja kannattajia pyrki aktiivisesti virkoihin ja luottamustoimiin, joissa he pystyisivät vaikuttamaan ajamaansa asiaan. Joukossa on ollut liikennealan asiantuntijoita, suunnittelijoita ja poliitikkoja.


title: Liikennepoliittinen yhdistys Enemmistö

text: Helsingin liikennesuunnitteluviraston pitkäaikaisen päällikön Heikki Salmivaaran mukaan Enemmistö oli 1970-luvulla voimakkain liikennesuunnittelun ulkopuolinen painostusryhmä. Hän mainitsee Enemmistön jäsenistä etenkin Lauri Nordbergin ja SKDL:n edustajan Marja Kureniemen, jotka pystyivät vaikuttamaan koko Suomen liikennepolitiikkaan. Salmivaara uskoo silloisen vastakkaisasettelun näkyvän henkilöautokielteisessä politiikassa, joka on jatkunut nykypäivään saakka ja jossa jaetaan yhteen leiriin jalankulkijat, pyöräilijät ja joukkoliikenteen käyttäjät, toiseen henkilöautoilijat.


title: Liikennepoliittinen yhdistys Enemmistö

text: Enimmillään 1970-luvun alussa yhdistykseen kuului yli 3 000 jäsentä, ja vuonna 2010 yhdistyksellä oli 100–150 maksanutta jäsentä.


title: Liikennepoliittinen yhdistys Enemmistö

text: Yhdistyksen toimintaan on kuulunut monenlainen aktivismi, kuten lehtien anonyymit mielipidekirjoitukset, tarrojen liimailu autoihin ja aktiivinen yhteydenpito muihin kansalaisjärjestöihin ja poliittisiin päättäjiin.


title: Liikennepoliittinen yhdistys Enemmistö

text: Vuonna 1981 Enemmistön nk. pyöräilijäryhmä perusti oman yhdistyksen, Helsingin Polkupyöräilijät.


title: Liikennepoliittinen yhdistys Enemmistö

text: Meluongelman politisoitumisesta kirjoittava Outi Ampuja näkee yhdistyksen tarkoituksellisesti politisoineen liikennekysymyksiä. Alkuaikoina vaadittiin muun muassa autojen siirtämistä tunneleihin. Viime vuosina yhdistys on ottanut vastustavan kannan muun muassa Helsinki-Malmin lentoasemaan.


title: Liikennepoliittinen yhdistys Enemmistö

text: Yhdistys on myös vastustanut mielestään huonoa esimerkkiä tarjoavaa autourheilua. Erityistä huomiota osakseen ovat saaneet Jyväskylän Suurajot sekä 1990-luvulla ajetut Sörnäisten DTM-osakilpailut. Vaikka tämä aktivismi on liitetty Enemmistöön, sen takana on toisaalta ollut ammattiaktivistiksi kuvailtu Raimo Laakia, jonka 1988 perustama Jalkaliitto on toiminut hyvin suoraviivaisesti yksityisautoilun vastustamisessa ylipäätään.


title: Liikennepoliittinen yhdistys Enemmistö

text: Vuonna 2005 yhdistys oli mukana perustamassa Kenkää Keskustatunnelille -liikettä, joka pyrki estämään Helsingin keskustan alittavan liikennetunnelin rakentamisen. Yhdistys on aktiivisesti vastustanut myös lähes jokaista muuta suurempaa väylähanketta pääkaupunkiseudulla.


title: Liikennepoliittinen yhdistys Enemmistö

text: Yhdistyksessä toimii yhä monia alkuajan jäseniä. Tunnettuja entisiä tai nykyisiä enemmistöläisiä ovat muun muassa Osmo Soininvaara, Oras Tynkkynen, Ville Komsi ja Ilkka Taipale. Nykyinen puheenjohtaja on Risto Larjavaara. Larjava on kuvaillut Enemmistöä Suomessa pisimpään vaikuttaneena yhden asian liikkeenä.


title: Liikennepoliittinen yhdistys Enemmistö

text: Yhdistys julkaisee lehteä Enemmistö.


title: Pohjois-Karjalan museo

text: Pohjois-Karjalan museo Hilma on Joensuun torin laidalla kulttuuri- ja matkailukeskus Carelicumissa toimiva Pohjois-Karjalan maakuntamuseo. Perusnäyttelyissä esitellään Pohjois-Karjalan ja osittain myös Laatokan Karjalan alueiden historiaa ja kansanperinnettä. Vuosittain järjestetään lisäksi 2–5 vaihtuvaa näyttelyä.


title: Pohjois-Karjalan museo

text: Vuonna 2015 Pohjois-Karjalan museo Hilmaan tutustui 28 289 kävijää, joista 9 884 vierailijalle kirjattiin ilmaiskäynti.


title: Pohjois-Karjalan museo

text: Museo tallentaa kokoelmiinsa esineitä, valokuvia ja muuta aineistoa, joilla on joku yhteys alueeseen.


title: Pohjois-Karjalan museo

text: Pohjois-Karjalan museo perustettiin pian Suomen valtion syntymän jälkeen. Joensuun kaupunginvaltuusto hyväksyi museon säännöt 28.12.1917.


title: Pohjois-Karjalan museo

text: Aluksi museo sijaitsi Joensuun kaupungintalossa, entisessä kirjaston lukuhuoneessa. Näyttely oli avoinna sunnuntai-iltapäivisin. Huoneen etuosassa oli muinaisesineiden halli ja taka-osassa karjalainen asuintupa. Tupa oli varustettu sisäänlämpiävän uunin mallilla, penkeillä, naulapuilla ja orsilla.


title: Pohjois-Karjalan museo

text: Kun samassa talossa toiminut kaupunginkirjasto tarvitsi laajempia tiloja, museon näyttely jouduttiin sulkemaan vuonna 1949. Museo jatkoi kuitenkin toimintaansa ottamalla vastaan lahjoituksia, joista merkittävin kokonaisuus oli vuonna 1950 Kansallismuseosta siirretty entisen Sortavalassa toimineen Laatokan Karjalan historiallis-kansatieteellisen museon esineistö. Tämän takia museo esittelee vielä nykyäänkin Sortavalan historiaa ennen vuotta 1939 ja museosta löytyy Sortavalan pienoismalli.


title: Pohjois-Karjalan museo

text: Museo avasi ovensa yleisölle jälleen lokakuussa 1955. Paikkana oli Joensuun Ilosaaren Karjalantalo, jossa Pohjois-Karjalan museo toimi tämän jälkeen lähes 40 vuotta.


title: Pohjois-Karjalan museo

text: Pohjois-Karjalan museo nimitettiin vuonna 1980 maakuntamuseoksi, henkilökuntaa lisättiin, toiminta virkistyi kosolti. Vaihtuvat näyttelyt saivat oman tilansa, jolloin myös kävijämäärä kasvoi. Nykyiselle paikalleen Joensuun torin laidalla sijaitsevaan Carelicumiin museo muutti vuonna 1998.


title: Lazy Town

text: Lazy Town tai LazyTown (islanniksi "Latibær") on islantilainen lastensarja, jossa on näyttelijöitä ja muuta tuotantoryhmää Islannista, Isosta-Britanniasta ja Yhdysvalloista. Sarjan on luonut Magnús Scheving, joka esittää myös itse sarjassa Sportacusta. Sarjassa Stephanieta esittää Julianna Rose Mauriello ja Robi Rähmää Stefán Karl Stefánsson. Ohjelma on ollut monessa maassa todella suosittu ja sitä on dubattu yli 12 kielelle.


title: Lazy Town

text: Lähes koko Lazy Townin ulkoilmamaisema on toteutettu tietokonegrafiikkana. Magnus Scheving on tehnyt itse lähes kaikki Sportacuksen voltit ja temput. Julianna Rose Mauriello on Stephanien ääni englanninkielisessä versiossa, ja islanninkielisessä dubissa häntä ääninäyttelee Ólöf Kristína Þorsteinsdóttir.


title: Lazy Town

text: 1990-luvun alussa tai puolivälissä Magnus Scheving, tunnettu Islantilainen akrobaatti halusi luoda jotain mikä saisi Islannin nuoret liikkumaan enemmän ja syömään terveellisemmin. Vuonna 1995 hän julkaisi kirjan Áfram Latibær! (suomeksi Mennään Latibær!), joka oli ensimmäinen Lazy Town -kirja. Vuonna 1996 ilmestyi näytelmä samalla nimellä, josta tuli suosittu. Seuraava näytelmä nimeltään Glanni Glæpur í Latabæ (suomeksi Glanni Glæpur Latibærissa) näytettiin ensimmäistä kertaa vuonna 1999. Siinä hahmojen ulkonäkö oli jo samanlainen kuin lopullisessa TV-ohjelmassa.


title: Lazy Town

text: 2000-luvun alussa Scheving perusti yrityksensä LazyTown Entertainmentin ja samoihin aikoihin loi sopimuksen Nickelodeon-kanavan kanssa ja LazyTownin tuotanto Nick Jr. kanavalle alkoi.


title: Lazy Town

text: Sportacus: Sportacus on tarinan supersankari, joka ei pysty olemaan liikkumatta hereillä ollessaan, vaikka yrittäisi. Sportacus ei tahdo pahaa kenellekään, ja hän onkin kaikkien ystävä.


title: Lazy Town

text: Stephanie: Stephanie on liikuntaa harrastava tyttö, joka tulee kesälomalle Lazy Towniin Mauno-setänsä luo. Hän pitää liikkumisesta, ja turhautuu kovasti, kun hänen ystävänsä haluavat laiskotella. Hänellä on vaaleanpunaiset hiukset.


title: Lazy Town

text: Robi Rähmä: Robi on ilkeä mies, joka haluaa, että Lazy Townissa laiskotellaan jatkuvasti, ja se olikin tapana, kunnes Stephanie tuli. Robissa on kuitenkin lapsellisiakin piirteitä, johon kuuluvat hienot naamiaisasut. Ne tehoavatkin lapsiin erittäin hyvin. Robi vihaa Sportacusta ja tekee juonia häntä vastaan, mutta monesti epäonnistuu.


title: Lazy Town

text: Ziggy: Ziggy on yksi Stephanien parhaista ystävistä, joka on laiska ja hajamielinen ja rakastaa karkkia. Hän on kuitenkin tarvittaessa sankarillinen.


title: Lazy Town

text: Pixeli: Pixeli on nörtti, jonka kotona on tietokoneita. Hän on kuitenkin erittäin älykäs ja aina keksimässä uusia kojeita, jotka helpottavat muun muassa siivoamista. Suurin osa keksinnöistä menee silti tavalla tai toisella pieleen. Hän on agentti yhdessä jaksossa. Hän omistaa myös hirveästi pelejä.


title: Lazy Town

text: Stigu: Stigu on erittäin omahyväinen ja itsekäs poika, joka luulee, että kaikki hänen näkemänsä on hänen. Hänen lempihuutonsa onkin "Se on minun!". Hän on itserakas ja ahne.


title: Lazy Town

text: Trixie: Trixie on ilkikurinen tyttö, riitapukari, joka kuitenkin leikkii mielellään yhdessä muiden kanssa.


title: Lazy Town

text: Pormestari Mauno Mielihyvä: Mauno-setä on Lazy Townin pormestari ja Stephanien setä.


title: Lazy Town

text: Neiti Telle Töpinä: Telle on erittäin omahyväinen, kuten Stigu. Hän haluaa teettää työnsä Maunolla.


title: Lazy Town

text: Pikku Sportacus: Hän esiintyy jaksossa 37. Häätääkseen Sportacuksen Lazy Townista Robi Rähmä kehittää lasersäteen, jolla voi muuttaa haluamaansa henkilöä nuoremmaksi. Robi käyttää sädettä Sportacukseen, joka nuorentuu 10-vuotiaaksi, mutta Stephanien ja Pixelin juonen avulla he saivat tämän takaisin normaaliksi.


title: Lazy Town

text: Henki: Hänet on nähty Robi Rähmän kanssa jaksossa 48.


title: Lazy Town

text: Suosionsa ansiosta sarjan kappaleita ja musiikkia on tuotettu erilaisille ääniraidoille. Näitä albumeita on julkaistu monilla eri kielillä. Ensimmäisen albumin nimi oli LazyTown - The Album. Toinen albumi nimeltään "LazyTown - The New Album" julkaistiin 15. marraskuuta 2007.